Keluarga ‘rider’ OKU mohon saksi tampil bantu siasatan
Oleh NOR AINNA HAMZAH

18 April 2021, 3:37 pm
REMBAU – Keluarga ‘rider’ orang kelainan upaya (OKU) yang maut selepas seminggu bertarung nyawa setelah terbabit dalam kemalangan di simpang lampu isyarat Tesco Puchong, Selangor pada 7 April lalu memohon saksi kemalangan tampil membantu siasatan.
Dalam kejadian pukul 6 petang itu, mangsa, Jamaludin Amir, 36, yang ketika itu dalam perjalanan menghantar pesanan dikejarkan ke hospital selepas cedera parah akibat dirempuh sebuah motosikal lain yang dipercayai melanggar isyarat merah.
Mangsa disahkan meninggal dunia pukul 12 tengah malam, Khamis lalu.
Menurut adik mangsa, Abd. Hamid, 35, abangnya itu seorang OKU pendengaran dan pertuturan.
“Ketika kejadian, abang meneruskan perjalanan apabila lampu bertukar hijau tanpa menyedari motosikal dari arah lain yang masih meneruskan perjalanan walaupun lampu isyarat bertukar merah. Abang yang cedera parah kemudian dibawa ke hospital.
“Kami mohon bantuan saksi kejadian untuk tampil membantu siasatan dan berharap agar ada keadilan ke atas kejadian yang menimpa abang saya ini,” katanya ketika ditemui di Taman Kota Indah di sini kelmarin.

Hamid berkata, penunggang motosikal yang menghilangkan diri selepas melanggar arwah langsung tidak bertemu keluarga untuk meminta maaf.
Sehubungan itu, orang ramai yang mempunyai maklumat berhubung kejadian itu boleh menghubungi Abd. Hamid di talian 010-303 6638.-K! ONLINE


2,195 kes, semua negeri rekod kes baharu
Oleh SITI A'ISYAH SUKAIMI

18 April 2021, 4:15 pm
PUTRAJAYA – Negara masih merekodkan kes harian melebihi 2,000 dengan 2,195 kes hari ini, menjadikan jumlah kes positif Covid-19 kini mencecah 375,054 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan kes baharu tertinggi sebanyak 508 kes, diikuti oleh Selangor sebanyak 431 kes dan Johor sebanyak 387 kes.
“Seterusnya, Kelantan (332 kes), Kuala Lumpur (176 kes), Sabah (112 kes), Pulau Pinang (84 kes), Negeri Sembilan (42 kes), Perak (35 kes), Kedah (30 kes), Melaka dan Pahang (masing-masing 15 kes) dan Terengganu (16 kes).
“Dalam pada itu, Labuan merekodkan enam kes baharu manakala Perlis dan Putrajaya masing-masing tiga kes,” katanya pada ciapan Twitter di sini hari ini. -K!ONLINE


Pengunjung leka menari terkejut diserbu polis
Oleh EDDY AQMAL MOHAMED HAMIDI

18 April 2021, 1:52 pm
PETALING JAYA – Keasyikan sekumpulan pengunjung sebuah pusat hiburan berhibur sambil menari dikejutkan dengan kehadiran pihak polis yang menyerbu premis berkenaan di Sri Petaling, Brickfields, Kuala Lumpur malam tadi.
Ketua Jabatan Siasatan Jenayah (JSJ) Kuala Lumpur, Senior Asisten Komisioner Saiful Annuar Yusoff berkata, serbuan dilakukan kira-kira pukul 11.10 malam susulan maklumat yang disalurkan oleh orang awam tentang sebuah pusat hiburan yang beroperasi tanpa mematuhi prosedur operasi standard (SOP).
“Sewaktu serbuan dilakukan, didapati pengunjung berada di dalam premis sedang leka mendengar muzik yang kuat sehingga ada yang menari dan tidak megamalkan penjarakan sosial.
“Pemeriksaan lanjut mendapati terdapat seramai 121 orang berada di dalam premis tersebut yang terdiri daripada 112 orang pengunjung iaitu 72 Lelaki dan 40 wanita serta sembilan orang pekerja premis iaitu empat lelaki dan lima wanita,” katanya menerusi satu kenyataan hari ini.
Menurut Saiful Annuar, tindakan kompaun telah diambil terhadap 109 pengunjung warga tempatan, seorang penduduk sementara dan seorang penjaga premis manakala tiga warga asing telah ditahan untuk siasatan di bawah Seksyen 269 Kanun Keseksaan dan Akta Imigresen.
“Pihak polis turut merampas beberapa peralatan milik premis dan ujian saringan air kencing juga telah dilakukan ke atas 45 orang pengunjung premis tersebut namun kesemua mereka didapati negatif daripada sebarang penggunaan dadah.

“Tindakan dan siasatan adalah di bawah Seksyen 269 Kanun Keseksaan, Seksyen 4 Akta Hiburan Wilayah Persekutuan Kuala Lumpur, Seksyen 25 (a) dan Seksyen 25 (b) Akta Pencegahan dan Pengawalan Penyakit Berjangkit 2021 dan Peraturan 11 Peraturan-Peraturan Pencegahan dan Pengawalan Penyakit Berjangkit (No.4) 2021,” ujar beliau. – K!ONLINE


‘Segerakan vaksin kepada pengamal media’ – Saifuddin
Oleh MOHD. HUSNI MOHD. NOOR

18 April 2021, 2:46 pm
PUTRAJAYA – Menteri Komunikasi dan Multimedia, Datuk Saifuddin Abdullah menangguhkan suntikan dos pertama vaksin Covid-19 kerana mahu melakukannya bersama pengamal media.
Saifuddin berkata, beliau sudah meminta supaya pemberian vaksin kepada pengamal media disegerakan memandangkan mereka juga adalah barisan hadapan.
“Saya menangguhkan suntikan vaksin kerana saya mahu terima vaksin bersama dengan pengamal media.
“Tunggu giliranlah sama-sama maknanya, bila saya terima suntikan itu, pengamal media pun akan dapatlah,” katanya pada sidang akhbar khas mengenai perkembangan kes iklan Hari Raya berunsurkan aktiviti judi atas talian, di kementeriannya hari ini.
Saifuddin memberi bayangan, vaksinasi membabitkan pengamal media mungkin dibuat dalam fasa dua Program Imunisasi Covid-19 Kebangsaan (PICK) yang akan bermula esok.-K! ONLINE


Lebih 400,000 individu lengkap terima dua dos vaksin
Oleh NUR HUDA MUSA

18 April 2021, 1:42 pm
PETALING JAYA – Seramai 439,286 individu dalam kumpulan fasa pertama Program Imunisasi Covid-19 Kebangsaan telah melengkapkan dua dos suntikan vaksin setakat semalam.
Menteri Kesihatan, Datuk Seri Dr. Adham Baba berkata, bagi tempoh sama 695,729 individu telah menerima dos pertama, menjadikan jumlah keseluruhan dos pertama dan kedua negara ini kini berjumlah 1,135,015.
Menerusi satu infografik yang dimuat naik di laman Twitternya, Dr. Adham memaklumkan lima negeri menerima suntikan dos pertama vaksin tertinggi ialah Selangor dengan jumlah 98,469 diikuti Kuala Lumpur (78,087), Sarawak (68,608), Johor (65,159) dan Perak (57,200).
Lima negeri yang telah melengkapkan kedua-dua dos suntikan vaksin tertinggi setakat ini pula ialah Selangor (63,160), Perak (48,802), Kuala Lumpur (38,642) dan Pahang (33,833).
Dalam pada itu turut dimaklumkan, jumlah pendafaran penerima vaksin setakat ini adalah seramai 8,946,750 persamaan 36.9 peratus dengan Selangor kekal mencatat angka tertinggi iaitu 2,356,484 pendaftaran.
Fasa pertama pemberian vaksin yang bermula Februari lalu melibatkan 500,000 anggota barisan hadapan termasuk petugas kesihatan.

Sementara fasa kedua yang dijangka bermula bulan ini hingga Ogos tahun ini pula membabitkan 9.4 juta warga emas, kumpulan rentan dan Orang Kelainan Upaya.
Bagi fasa ketiga pula, dijadualkan akan bermula pada bulan Mei hingga Februari tahun hadapan melibatkan penerima berumur 18 tahun ke atas dengan sasaran kira-kira 14 juta orang. – K! ONLINE


Ada pelanggan tidak patuh SOP ketika beli juadah
Oleh AIMUNI TUAN LAH

18 April 2021, 2:11 pm
GUA MUSANG – Polis memberi amaran kepada penjaja dan pelanggan di Gua Musang supaya tidak melanggar prosedur operasi standard (SOP) yang ditetapkan semasa melakukan urus niaga ketika bulan Ramadan ini.
Ketua Polis Daerah Gua Musang, Superintendan Sik Choon Foo berkata, ini kerana, polis ada menerima aduan daripada penjaja mengenai pelanggan yang tidak memakai pelitup muka dengan betul ketika membeli juadah.
“Peniaga dan pelanggan sepatutnya mematuhi SOP dengan memakai pelitup muka termasuk mematuhi jarak fizikal ketika melakukan urusan jual dan beli di gerai terbabit.
“Kita telah menubuhkan pasukan penguatkuasa sepanjang masa seperti pasukan unit kereta peronda (MPV) untuk menjalankan rondaan sepanjang masa dalam tempoh bulan Ramadan ini,” katanya selepas meninjau pematuhan SOP di gerai penjaja di Bandar Utama di sini hari ini.-K! ONLINE


Pasangan berkahwin 76 tahun sambut hari lahir ke-100
Oleh KOSMO!

18 April 2021, 1:30 pm
LONDON- Sepasang suami isteri di Britain yang berkahwin selama 76 tahun menyambut hari lahir ke-100 mereka pada minggu lalu, lapor akhbar Daily Mail.
Eric dan isterinya, Dorothy Dowdy yang kini tinggal di rumah penjagaan warga tua Clifton Ville Care Home di Northampton, England mempunyai tarikh lahir selang sehari.
Mereka menyambut hari lahir bersama-sama dan menerima kad ucapan daripada Ratu Elizabeth II, kek di samping hadiah daripada keluarga dan rakan-rakan.
Eric lahir pada 11 April 1921. Pasangan tersebut berkahwin pada 3 April 1945 dan memiliki tiga orang anak, empat cucu dan seorang cicit.
Kedua-dua mereka tidak pernah berpisah sehinggalah April 2018 apabila Eric berpindah ke rumah kebajikan selepas jatuh sakit.
Lima bulan kemudian, Dorothy juga turut tinggal di rumah kebajikan tersebut kerana tidak tahan berjauhan.

“Saya tidak sanggup berjauhan dengannya dan memandangkan saya juga semakin ‘muda’,” kata Dorothy.
Katanya lagi, petua umur panjang yang diamalkannya termasuk makan makanan yang sihat, makan coklat sekali-sekala dan juga segelas wain Sherry.
Timbalan Pengurus Cliftonville Care Home, Lucie Bagnall berkata, Eric dan Dorothy sudah tinggal di rumah tersebut semenjak 2018 dan mereka teruja dapat menyambut hari lahir ke-100 pasangan itu. -Agensi


Jangan singgung sensitiviti bangsa, agama – Arjunaidi
Oleh MOHD YUNUS YAKKUB

18 April 2021, 2:07 pm
SHAH ALAM – Polis Selangor sekali lagi mengingatkan orang ramai agar tidak cepat marah dengan bersifat lebih matang dengan tidak menyinggung sensitiviti setiap bangsa dan agama.
Ini susulan penularan video berdurasi 56 saat melibatkan pertengkaran pelanggan, pekerja serta penghantar makanan dalam sebuah restoran makanan segera di Klang dekat sini, semalam.
Insiden itu juga melibatkan perkataan puasa dipercayai akibat tersalah menyediakan pesanan.
Ketua Polis Selangor, Datuk Arjunaidi Mohamed berkata, kejadian berlaku kira-kira pukul 1.30 petang akibat perselisihan faham hingga mengeluarkan perkataan yang mungkin agak sensitif.
Katanya, ini apabila terdapat satu pihak (pelanggan) tidak berpuas hati dengan perkhidmatan pekerja restoran itu sebelum penghantar makanan merakam kejadian itu.
“Tidak lama kemudian, sepasukan polis yang sedang menjalankan pemantauan (prosedur operasi standard Perintah Kawalan Pergerakan Bersyarat) tiba di lokasi kejadian sebelum meleraikan pertengkaran itu.

“Kesemua pihak telah berjumpa dan berbincang. Harap tiada pulak yang panaskan lagi (isu ini),” katanya pada sidang akhbar di sini hari ini.
Kata beliau, pihaknya akan memanggil saksi dan individu yang terlibat sebelum kertas siasatan diserahkan kepada Timbalan Pendakwa Raya (DPP) untuk tindakan seterusnya.
Jelas beliau, kes disiasat mengikut Seksyen 298 Kanun Keseksaan dan Seksyen 509 Kanun Keseksaan,” katanya. -K! ONLINE


4 pelakon iklan raya promosi judi ditahan
Oleh MUHD AFIQ AL-HAFIZ MAT YUSOF

18 April 2021, 1:57 pm
PETALING JAYA – Polis mengesahkan penahanan empat lagi individu disyaki pelakon yang terbabit dalam video terbaharu iklan lagu raya yang mempromosikan judi.
Ketua Polis Daerah Dang Wangi, Asisten Komisioner Mohamad Zainal Abdullah berkata, keempat-empat individu tersebut telah ditahan pada petang semalam di sekitar kawasan Ampang.
“Kesemua mereka merupakan tiga lelaki dan seorang wanita berusia dalam lingkungan 24 hingga 32 tahun.
“Siasatan awal mendapati, keempat-empat mereka menerima upah sebanyak RM200 seorang sebagai pelakon dalam video berkenaan,” katanya ketika dihubungi Kosmo! di sini hari ini.
Mengulas lanjut, kesemua empat individu terbabit kini direman selama dua hari bermula hari ini hingga esok.
“Kes disiasat mengikut Seksyen 505 Kanun Keseksaan, Seksyen 233 Akta Komunikasi dan Multimedia serta Seksyen 4(1)(g) Akta Rumah Judi Terbuka 1953 kerana terbabit dalam sebaran video mempromosikan perjudian dalam talian,” ujarnya.

Terdahulu, Kosmo! melaporkan selepas polis memberkas lapan individu yang terlibat dengan iklan lagu raya mempromosikan judi, muncul satu lagi klip video sama tetapi disyaki melibatkan syarikat pertaruhan dan pelakon lain.
Berdasarkan klip video yang menggunakan tagline Hari Raya Berkaya dan berdurasi 18 saat itu, ternyata pihak pengeluar mahu mempromosikan laman web berunsurkan judi dengan menjadikan tema sambutan hari raya sebagai fokus utama.
Jika klip video sebelum ini memaparkan jalan cerita seorang pemuda tiada duit untuk pulang beraya, video kedua ini pula lebih kurang sama cuma apabila melibatkan pasangan suami isteri yang tiada duit ditambah pula motosikal mereka dicuri. – K! ONLINE.


Harta majikan pukul pengawal peribadi akan disita
Oleh MOHD YUNUS YAKKUB

18 April 2021, 1:39 pm
SHAH ALAM – Polis Diraja Malaysia (PDRM) dalam proses penyitaan harta seorang lelaki merupakan majikan yang terlibat dalam memukul dua pengawal peribadi di Bukit Tinggi, Klang, Selasa lalu.
Ketua Polis Selangor, Datuk Arjunaidi Mohamed berkata, suspek berusia 44 itu direman lima hari bagi membantu siasatan berhubung kes berkenaan.
“Kita siasat bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (AMLATFPUA) yang disiasat oleh Bukit Aman dan dalam proses penyitaan harta suspek itu.
“Setakat ini, tiada bukti suspek dan empat pekerja yang ditahan sebelum ini terlibat dalam kongsi gelap,” katanya pada sidang akhbar di sini hari ini.
Kosmo! sebelum ini melaporkan dua pengawal peribadi cedera selepas dirotan pada Isnin lalu dipercayai akibat perselisihan faham berkaitan puasa.
Polis yang menyiasat kejadian tersebut membongkarkan kegiatan jahat majikan mangsa bersama empat rakannya yang dipercayai terlibat dalam sindiket perjudian haram dan aktiviti ah long.

Ia susulan operasi yang dilakukan pihak berkuasa itu di sekitar Klang dan Kuala Lumpur.
Dalam serbuan itu, polis menemui sebanyak 100 ketul jongkong emas dengan berat keseluruhan 100 kilogram dan 12,500 keping not kertas AS$100. Nilai keseluruhan rampasan itu adalah RM28.25 juta. -K!ONLINE


13 ditahan bantu siasatan iklan Raya promosi judi
Oleh MOHD. HUSNI MOHD. NOOR

18 April 2021, 2:40 pm
PUTRAJAYA – Seramai 13 individu ditahan polis setakat ini bagi membantu siasatan dua video iklan Hari Raya berunsurkan judi dalam talian seperti yang tular di media sosial baru-baru ini.
Perkara itu disahkan Timbalan Pengarah (Risikan/ Operasi) Jabatan Siasatan Jenayah Bukit Aman, Datuk Dev Kumar pada sidang akhbar di Kementerian Komunikasi dan Multimedia hari ini.
Dev berkata, daripada jumlah tangkapan itu, sembilan individu ditahan bagi kes iklan pertama manakala, empat lagi bagi iklan kedua.
Beliau berkata, kesemua mereka disiasat mengikut Seksyen 504 Kanun Keseksaan dan Seksyen 4(1)(g) Akta Rumah Judi Terbuka 1955 dan Akta SKMM.
“Mereka yang ditahan itu adalah pelakon dan penerbit video iklan berkenaan. Perintah tahanan reman bagi kesemua mereka akan berakhir esok.
“Buat masa ini, kami masih lagi mengesan dalang sebenar di sebalik pembikinan video iklan itu. Kami juga tidak dapat sahkan sama ada syarikat judi dalam talian itu berpusat di Malaysia atau luar negara,” katanya.-K! ONLINE


KPDNHEP keluar 40 notis harga ayam mahal
Oleh SAFINA RAMLI

18 April 2021, 2:02 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan sebanyak 40 notis berhubung isu kenaikan harga ayam di seluruh negara sehingga semalam.
Pengarah Penguat Kuasa KPDNHEP, Azman Adam berkata, pihaknya telah menubuhkan sebuah jawatankuasa khas berhubung isu berkenaan selepas menerima rungutan pengguna.
Katanya, jawatankuasa itu bagi membolehkan pihaknya menjalankan siasatan lanjut dalam mendapatkan maklumat kenaikan harga sekali gus mengesan sekiranya wujud sebarang elemen pencatutan.
“Setakat semalam, 15 aduan diterima mengenai kenaikan harga ayam.
“Sebanyak 40 notis turut dikeluarkan sejak Selasa iaitu 16 notis kepada pengeluar dan 24 notis kepada pemborong,” katanya kepada pemberita selepas menjalankan tinjauan di sebuah pasar raya di sini hari ini.
Beliau berkata, melalui notis itu, pihaknya akan mendapat maklumat yang perlu sebelum membuat keputusan sama pengeluar dan pemborong melakukan kesalahan di bawah Seksyen 21 Akta Kawalan Harga dan Antipencatutan (AKHAP) 2011.

Terdahulu, akhbar melaporkan harga ayam di seluruh negara meningkat sehingga mencecah RM10.50 dan dijangka meningkat sehingga RM12 menjelang sambutan Hari Raya Aidilfitri. – K! ONLINE


Perak bantu baik pulih 127 rumah terjejas ribut
Oleh ASLIZA MUSA

18 April 2021, 1:22 pm
IPOH – Kerajaan negeri menyediakan peruntukkan sebanyak RM200,000 bagi membaiki 127 buah rumah yang terjejas akibat ribut dalam kejadian di Kampung Tasek, Bercham di sini Rabu lalu.
Menteri Besar, Datuk Saarani Mohamad berkata, Pejabat Daerah dan Tanah Kinta telah diminta membuat kajian terperinci tentang tahap kerosakan rumah yang dialami mangsa akibat bencana tersebut.
Katanya, kontraktor yang dipilih juga telah diarahkan melakukan penilaian dan menjalankan kerja membaiki rumah yang terjejas mulai esok.
“Kebanyakan kediaman di sini adalah rumah yang disewakan pemilik dan ada juga rumah lama. Kita faham kesusahan yang dialami dan simpati dengan nasib mereka.
“Oleh itu, kerajaan negeri melalui Yayasan Perak akan membiayai sepenuhnya kerja-kerja membaiki 127 buah rumah yang terjejas dengan melibatkan kos antara RM150,000 hingga RM200,000,” katanya ketika ditemui selepas menyampaikan sumbangan Tabung Bantuan Bencana berupa wang dan kotak makanan di Kampung Tasek di sini hari ini.
Dalam kejadian kira-kira pukul 3 petang Rabu lalu, hujan lebat dan angin kencang hampir dua jam telah mengakibatkan bumbung rumah penduduk terbang selain struktur rumah terjejas akibat ditimpa batang pokok.

Kejadian itu turut menyebabkan beberapa tiang Tenaga Nasional Berhad (TNB) dan Telekom Malaysia (TM) tumbang merintangi jalan.-K! ONLINE


Enam pemain di ABM positif Covid-19
Oleh MUHAMMAD HELMEE RAMLI

18 April 2021, 12:30 pm
MENTERI Belia dan Sukan, Datuk Seri Reezal Merican Naina Merican memberi arahan kepada Persatuan Badminton Malaysia (BAM), Majlis Sukan Negara (MSN) serta Institut Sukan Negara (ISN) supaya mengambil tindakan segera susulan enam pemain badminton negara disahkan positif Covid-19.
Reezal Merican dalam kenyataan menerusi Twitter berkata, keselamatan atlet, jurulatih dan pegawai sentiasa menjadi keutamaan.
“Saya telah dimaklumkan mengenai kes jangkitan Covid-19 yang berlaku di Akademi Badminton Malaysia. Arahan sudah diberikan kepada MSN, ISN dan BAM supaya mengambil tindakan segera mengikut arahan dan prosedur KKM (Kementerian Kesihatan Malaysia),” kata beliau.
Terdahulu, BAM mengesahkan enam pemainnya disahkan positif Covid-19 selepas mereka melakukan ujian calitan semalam.
Bagaimanapun, pemain-pemain itu dilaporkan tidak menunjukkan sebarang simptom dan mereka kini sedang menjalani kuarantin serta diberi pemantauan rapi.
Difahamkan, keenam-enam pemain terlibat bukan mereka yang sudah mengambil vaksin dos pertama pada Selasa lalu selepas BAM bertindak tidak mendedahkan nama mereka.

“Kesemua pemain tersebut kini sedang menjalani kuarantin berdasarkan protokol yang sudah ditetapkan KKM, MSN serta Kementerian Belia dan Sukan (KBS),” kata BAM menerusi satu kenyataan rasmi.
Sebaik mengadakan perbincangan bersama KKM, MSN dan ISN, semua 91 pemain, jurulatih serta pegawai di Akademi Badminton Malaysia (ABM), Bukit Kiara terus menjalani ujian segera dan keputusannya adalah negatif.
“Latihan dalam kuarantin yang digunakan sebelum ini di ABM perlu diperkenalkan semula. Aktiviti persekolahan pula akan dijalankan secara online bagi tempoh beberapa hari.
“Sudah pasti kesihatan serta keselamatan semua orang menjadi perkara yang paling penting bagi pihak kami,” ujar badan induk sukan badminton itu.


Remaja 16 tahun antara 3 maut kemalangan
Oleh MUHD AFIQ AL-HAFIZ MAT YUSOF

18 April 2021, 11:53 am
PETALING JAYA – Tiga lelaki maut selepas kereta dinaiki mereka terbabas dan melanggar sebatang pokok di Jalan Klang Lama di sini hari ini.
Dalam kejadian kira-kira pukul 6.49 pagi itu, ketiga-tiga mangsa disahkan meninggal dunia di lokasi kemalangan oleh pasukan perubatan dari Hospital Kuala Lumpur.
Ketua Jabatan Siasatan dan Penguatkuasaan Trafik Kuala Lumpur, Asisten Komisioner Zulkefly Yahya berkata, ketiga-tiga mangsa merupakan warga tempatan berusia 16, 19 dan 21 tahun
“Siasatan awal mendapati, kejadian berlaku membabitkan sebuah kereta Proton Wira yang dinaiki ketiga-tiga mangsa dari arah Klang Lama menghala ke pusat bandar.
“Kereta dipandu salah seorang mangsa itu telah hilang kawalan sebelum melanggar batu penghadang jalan di sebelah kanan dan merempuh sebatang pokok di kiri jalan,” katanya dalam satu kenyataan di sini hari ini.
Menurut Zulkefly, akibat kemalangan terbabit, ketiga-tiga mangsa dilaporkan berada dalam keadaan tidak sedarkan diri dan tersepit.

“Anggota bomba bagaimanapun telah berjaya membawa kesemua mereka keluar dan disahkan meninggal dunia di lokasi kejadian oleh pasukan perubatan.
“Mayat mangsa telah dibawa ke Unit Forensik Hospital Universiti Kebangsaan Malaysia (HUKM) untuk bedah siasat dan kes disiasat di bawah Seksyen 41(1) Akta Pengangkutan Jalan (APJ) 1987,” jelasnya. – K! ONLINE.


TNB terbuka adakan perbincangan dengan pihak berkepentingan
Oleh NUR HUDA MUSA

18 April 2021, 1:01 pm
PETALING JAYA – Tenaga Nasional Berhad (TNB) memaklumkan pihaknya sentiasa terbuka untuk mengadakan perbincangan dan sesi libat urus dengan semua pihak yang berkepentingan dalam semua projek pembangunannya.
Pengarah Urusan TNB Power Generation Sdn. Bhd., Datuk Nor Azman Mufti berkata, TNB sentiasa beriltizam memastikan setiap syarat dan peraturan yang telah ditetapkan oleh pihak berkuasa dan juga pihak kawal selia dalam melaksanakan projek penjanaan dipatuhi sepenuhnya.
“TNB juga komited memastikan komuniti orang asli yang terkesan dengan pembangunan projek hidro ini bakal mendapat pembelaan serta bantuan yang sewajarnya sehinggalah projek ini siap sepenuhnya serta beroperasi kelak,” katanya dalam satu kenyataan di sini hari ini.
Susulan itu katanya, satu sesi libat urus mengenai rancangan pembangunan empangan hidro di Nenggiri, Gua Musang, Kelantan, anjuran Suruhanjaya Hak Asasi Manusia Malaysia (SUHAKAM) pada 7 April lalu berlangsung dengan harmoni dan berjaya merungkai kegusaran impak pelaksanaannya kepada komuniti sekitar projek itu.
Dalam pada itu, Pesuruhjaya SUHAKAM, Jerald Joseph yang mempengerusikan sesi tersebut berkata, komuniti orang asli yang terkesan dan terlibat dengan projek itu diberi peluang untuk membangkitkan sebarang pertanyaan serta kemusykilan mengenainya.
“Proses keterbukaan di antara semua pihak berkepentingan adalah cara penting untuk pembangunan berlaku berlandaskan prinsip hak asasi manusia.

“Kami mementingkan perkongsian maklumat dengan penuh keterbukaan di samping mencari cara yang lebih mesra yang dapat mengimbangi semua tuntutan hak pelbagai pihak berkepentingan di Malaysia,” katanya.
Libat urus yang berlangsung selama tiga jam di Kuala Lipis, Pahang itu bertujuan memberikan penerangan mengenai status semasa projek serta manfaat kepada penduduk negeri Kelantan dan komuniti orang asli yang terkesan secara langsung dengan projek. -K! ONLINE


Dollah bangga meskipun Sri Pahang tewas
Oleh KOSMO!

18 April 2021, 12:15 pm
KETUA jurulatih Sri Pahang FC, Dollah Salleh enggan terlalu kecewa selepas tewas 0-2 kepada Johor Darul Ta’zim (JDT) pada aksi Liga Super di Stadium Darul Makmur, Kuantan kelmarin.
Dua gol menerusi Leandro Velazquez dan Bergson Da Silva sudah cukup memadai untuk memastikan skuad Tok Gajah itu mengalami kekalahan keenam musim ini.
Bagaimanapun, Dollah tetap gembira sebab dapat melihat skuad kendaliannya menampilkan corak permainan berbeza berbanding aksi terdahulu.
Meskipun dibarisi rata-rata pemain muda, namun Pahang tetap memberikan saingan sengit sebelum pemain pertahanan, Ezanie Mat Salleh diarah keluar padang pada minit ke-69 selepas menerima kad kuning kedua.
“Walaupun tewas, namun saya tetap bangga kerana Pahang menunjukkan semangat juang tinggi, terutamanya pada separuh masa kedua meskipun berdepan pasukan seperti JDT.
“Selepas bermain 10 orang, kami masih berjuang untuk menjaringkan gol. Ketika kami ghairah memburu jaringan, JDT mengambil kesempatan jaringkan gol,” kata Dollah.

Beliau percaya Pahang sudah semakin hampir menemui rentak sebenar dan akan bangkit pada aksi menentang Penang FC minggu depan.
“Insya-Allah kita akan lihat permainan lebih mantap daripada Pahang pada perlawanan menentang Penang nanti. Bagaimanapun, ia pasti menjadi aksi sukar untuk kami.
“Saya tidak pasti apa keistimewaan Penang tetapi mereka sudah tunjukkan peningkatan dan catat keputusan positif. Boleh dikatakan mereka sangat menyerlah, cuma Pahang belum tunjuk apa-apa lagi,” ujar beliau.


Dortmund terdesak selamatkan musim
Oleh KOSMO!

18 April 2021, 11:50 am
DORTMUND – Jurulatih Borussia Dortmund, Edin Terzic menegaskan, mereka wajib menang ke atas Werder Bremen pada aksi Bundesliga di Signal Iduna Park malam ini sekiranya mahu melangkah ke Liga Juara-Juara musim depan.
Dortmund berdepan kemungkinan gagal melayakkan diri ke pentas Liga Juara-Juara musim depan apabila menghuni tangga kelima dan dibezakan tujuh mata dengan pasukan tangga keempat, Eintracht Frankfurt.
Pasukan itu menampilkan aksi terumbang-ambing musim ini apabila sekadar mengutip 46 mata selain tersingkir daripada Liga Juara-Juara di peringkat suku akhir.
“Kami akan cuba bangkit dan tempatkan pasukan dalam kelompok empat teratas. Semua pemain perlu bekerjasama dan berikan segala-galanya dalam baki saingan musim ini.
“Saya tidak mahu Dortmund terlepas peluang untuk ke Liga Juara-Juara musim depan. Kami perlu gunakan setiap peluang yang ada untuk memperbaiki kedudukan pasukan,” kata Terzic.
Sekiranya Dortmund gagal untuk melayakkan diri ke Liga Juara-Juara musim depan, mereka mungkin berdepan kesukaran untuk mengekalkan pemain-pemain bintang seperti Erling Haaland.

Selain itu, Jadon Sancho juga mungkin tidak akan kekal bersama mereka apabila sering dirisik pasukan-pasukan gergasi Eropah terutamanya dari Liga Perdana Inggeris (EPL). – AGENSI


Wanita pukul ketua gatal dengan kayu mop
Oleh KOSMO!

18 April 2021, 12:52 pm
BEIJING – Tindakan seorang wanita di China yang memukul majikannya dengan batang mop menjadi tular di media sosial, lapor akhbar Daily Mail kelmarin.
Dalam kejadian di Beilin, wilayah Heilongjiang, wanita yang hanya dikenali sebagai Zhou itu dirakam memukul ketuanya dengan mop lantai berulang kali kerana lelaki itu dikatakan menghantar pesanan ringkas berbaur lucah kepadanya dan beberapa kakitangan perempuan lain.
Selain memukul wajah ketuanya, Zhou juga membaling buku ke arah lelaki itu.
Ketuanya yang hanya dikenali sebagai Wang dilihat tetap duduk di kerusi ketika Zhou memukulnya. Wanita itu berhenti seketika dan menjerit sebelum memukul Wang semula.
Video berdurasi 14 minit itu tular di aplikasi Weibo dan dikongsi berjuta-juta kali sejak Ahad minggu lalu.
Wang dilihat meminta maaf dan memberitahu bahawa mesej yang dihantar itu hanya gurauan.

Zhou bagaimanapun tetap menganggap ia sebagai gangguan.
Di penghujung rakaman itu, Zhou turut membaling bekas air ke muka Wang dan menolak monitor komputer ketuanya.
Zhou berkata, dia menerima ‘teks pesanan ringkas yang tidak sepatutnya’ sebanyak tiga kali daripada Wang dan melaporkan kejadian itu kepada polis.
Kajian dalaman yang dijalankan mendapati Wang mempunyai masalah disiplin hidup dan dipecat daripada jawatannya dan disingkirkan daripada Party Komunis, lapor Xinhua News Agency. -Agensi


Skuad Sang Penyu makin agresif
Oleh KOSMO!

18 April 2021, 12:05 pm
Nafuzi puji semangat juang tinggi anak-anak buah yang tidak berputus asa
Oleh TENGKU DANISH BAHRI TENGKU YUSOF
MENTALITI tidak putus asa barisan pemain Terengganu FC (TFC) sehingga wisel penamat menjadi faktor kemenangan tipis 1-0 ke atas Kuala Lumpur City pada aksi Liga Super di tempat sendiri kelmarin.
Ketua jurulatih TFC, Mohd. Nafuzi Zain berkata, TFC bernasib baik pada babak pertama apabila tiang dan palang menyelamatkan pintu gol mereka daripada dibolosi lawan.
Menurutnya, permainan anak buahnya lebih tersusun pada separuh masa kedua selain kerja keras pemain memecahkan kebuntuan menjadi kunci kejayaan TFC meraih tiga mata penting di depan hampir 3,000 penyokong.
“Kuala Lumpur City bukan lawan mudah, pasukan yang baik dan sangat berbahaya menerusi serangan balas selain pemain mereka juga nampak yakin dengan bola.

“Kami meningkatkan tempo pada babak kedua dan saya bersyukur kemenangan ini dianggap rezeki bulan Ramadan,” jelasnya pada sidang akhbar selepas perlawanan di Stadium Sultan Mizan Abidin, Kuala Nerus kelmarin.
Kemenangan diraih TFC dibantu jaringan berkelas dunia dihasilkan tonggak import, Makan Konate pada minit ke-88, yang juga gol pertama pemain Mali itu musim ini.
Selepas sembilan aksi, Sang Penyu gah di tangga kedua dengan 18 mata hasil lima kemenangan, tiga seri dan satu kekalahan.


30 peratus jangkitan di Kelantan libatkan warga sekolah
Oleh MUHAMMAD AYMAN GHAFFA

18 April 2021, 11:46 am
KOTA BHARU – Penutupan sekolah dalam tujuh daerah yang dikenakan Perintah Kawalan Pergerakan (PKP) di Kelantan terpaksa dilaksanakan ekoran 30 peratus jangkitan Covid-19 terdiri dalam kalangan warga sekolah.
Menteri Besar Kelantan, Datuk Ahmad Yakob berkata, sehubungan dengan itu, beberapa langkah akan diambil bagi mengatasi penularan Covid-19 di tempat kerja, sekolah, masjid dan komuniti.
Beliau berkata, Kelantan mencatatkan kadar kebolehjangkitan paling tinggi di negara ini dengan 1.32 berbanding kadar kebangsaan iaitu 1.19.
“Setakat ini, masih terdapat 2,657 sampel ujian saringan Covid-19 yang belum mendapat keputusan.
“Lebih membimbangkan, penggunaan katil hospital dan Pusat Kuarantin dan Rawatan Covid-19 (PKRC) semakin meningkat,” katanya dalam satu kenyataan hari ini.
Menurut Ahmad, 23 peratus kes di Kelantan dikesan tidak melibatkan kontak rapat sekali gus menunjukkan jangkitan yang tinggi dalam komuniti.

Katanya, sehubungan dengan itu, sepanjang tempoh PKP, semua rakyat diminta untuk mengadakan solat hajat di masjid dan rumah,banyakkan bacaan al-Quran serta bersedekah.
Terdahulu, semua sekolah dan institusi di bawah Kementerian Pendidikan (KPM) di tujuh daerah di Kelantan yang dikenakan PKP ditutup selama seminggu bermula hari ini sehingga 24 April depan.
Berdasarkan statistik yang dikeluarkan Kementerian Kesihatan semalam, Kelantan merekodkan sebanyak 225 kes positif Covid-19 iaitu keempat tertinggi selepas Selangor dengan 751 kes, Sarawak (512 kes) dan Kuala Lumpur (252 kes).-K! ONLINE


Suspek sebabkan kematian Koperal Muhammad Iqbal direman 7 hari
Oleh MOHD SYALMIZI HAMID

18 April 2021, 1:12 pm
GEORGE TOWN – Suspek yang dipercayai menyebabkan kematian seorang anggota polis dalam kemalangan di Jalan Utama di sini awal pagi semalam direman selama tujuh hari bagi membantu siasatan.
Ketua Polis Daerah Timur Laut, Asisten Komisioner Soffian Santong ketika dihubungi hari ini berkata, suspek berusia 35 tahun itu direman bermula hari ini sehingga Sabtu depan.
Dalam kejadian kira-kira pukul 1.35 pagi itu, Konstabel Muhammad Iqbal Mazlan, 22, yang baru 18 bulan bertugas terbunuh selepas terbabit kemalangan ketika mengejar seorang suspek.
Ketika kejadian, mangsa dari Balai Polis Dato Keramat dan dua rakannya sedang melakukan rondaan cegah jenayah sebelum melihat seorang lelaki menunggang motosikal dalam keadaan mencurigakan.
Suspek yang kemudiannya melarikan diri cuba dikejar oleh anggota terbabit sebelum motosikal ditunggangi Muhammad Iqbal bergesel dengan motosikal suspek sebelum terjatuh dan kepalanya terhantuk pada pembahagi jalan di sebuah persimpangan lampu isyarat.
Kes itu disiasat mengikut Seksyen 302 Kanun Keseksaan kerana membunuh dan Seksyen 186 Kanun Keseksaan kerana menghalang penjawat awam menjalankan tugas. – K! ONLINE


Bazar Ramadan dihenti jika tidak patuh SOP
Oleh EDDY AQMAL MOHAMED HAMIDI

19 April 2021, 10:38 pm
PETALING JAYA – Polis Diraja Malaysia (PDRM) akan menyarankan kepada Pihak Berkuasa Tempatan (PBT) agar aktiviti perniagaan di sesebuah Bazar Ramadan dihentikan sekiranya didapati gagal mematuhi prosedur operasi standard (SOP).
Timbalan Ketua Polis Negara, Datuk Seri Acryl Sani Abdullah Sani berkata, PDRM mengambil serius peningkatan kes-kes baharu Covid-19 sejak empat hari yang lalu dan usaha untuk mengekang penularan virus berkenaan telah diperketatkan.
“Ketua-ketua polis daerah dan pasukan pemantau pematuhan SOP akan digerakkan ke semua lokasi bazar Ramadan.
“Sekiranya didapati terdapat sebarang kegagalan dalam mematuhi SOP, saranan untuk menghentikan segala aktiviti perniagaan di kawasan-kawasan tersebut akan dihentikan,” katanya menerusi satu kenyataan di sini hari ini.
Dalam pada itu, Acryl Sani menegaskan bahawa PDRM juga hanya akan membenarkan pergerakan rentas negeri dibuat bagi tujuan-tujuan tertentu yang telah ditetapkan sahaja.
“Pergerakan rentas negeri hanya dibenarkan bagi tujuan pekerjaan, kecemasan, perubatan, pendidikan serta bagi pasangan jarak jauh dan kematian yang hanya melibatkan ahli keluarga terdekat iaitu ibu bapa, anak dan adik beradik sahaja.

“Sekiranya permohonan pergerakan diluluskan pula, ia hanya dibenarkan pada hari Isnin hingga Khamis sahaja manakala pergerakan pada hujung minggu iaitu bermula Jumaat sehingga Ahad tidak akan diluluskan namun ia tidak termasuk urusan melibatkan kecemasan, kematian dan pasangan jarak jauh,” katanya.
Tambah beliau, pergerakan rentas negeri bagi tujuan sosial seperti menghadiri kenduri perkahwinan dan apa-apa jenis majlis serta jamuan pula adalah dilarang sama sekali.
“Aturan ini akan berterusan sehingga selepas Hari Raya Aidilfitri dan tindakan tegas akan dikenakan ke atas mana-mana pihak yang ingkar,” tegas beliau. – K! ONLINE


Ditahan disyaki conteng papan tanda SMK Permai
Oleh NIK NUR IZZATUL HAZWANI NIK ADNAN

19 April 2021, 8:45 pm
KEMAMAN – Seorang penganggur yang juga disyaki penagih dadah ditahan kerana dipercayai melakukan vandalisme menconteng papan tanda Sekolah Menengah Kebangsaan (SMK) Permai, Chukai di sini yang sedang dalam perbinaaan hari ini.
Lelaki berusia 39 tahun tersebut ditahan polis bagi membantu siasatan di rumahnya di Kampung Mak Chili di sini pada pukul 12.30 tengah hari.
Ketua Polis Daerah Kemaman, Superintendan Hanyan Ramlan berkata, penahanan itu dibuat selepas menerima aduan daripada penyelia tapak pembinaan sekolah tersebut beberapa jam sebelum itu.
“Siasat awal percaya perbuatan khianat menconteng papan tanda sekolah tersebut dilakukan antara pukul 5 petang hingga 8 malam, semalam.
“Contengan disyaki dilakukan dengan menggunakan semburan cat. Siasatan lanjut sedang dilakukan,” katanya ketika dihubungi Kosmo! di sini hari ini.
Hanyan berkata, ujian urin suspek mendapati dia positif dadah jenis methaphitamine selain memiliki empat rekod jenayah lampau.

Sebelum ini, pemilihan nama sekolah tersebut sebagai SMK Permai sedangkan ia terletak di di Jalan Mak Chili, Chukai menimbulkan rasa tidak puas hati segelintir pihak termasuk penduduk tempatan sehingga menjadi pendebatan di media sosial. – K! ONLINE


Mustahil manipulasi angka kes Covid-19
Oleh AFIFI HAFIZ MOHD NOR

19 April 2021, 10:29 pm
PORT DICKSON – Menteri Kanan Keselamatan, Datuk Seri Ismail Sabri Yaakob memberi peringatan supaya tidak menguarkan cerita tidak betul dan boleh diambil tindakan.
Beliau mengulas dakwaan seorang pemilik akaun Facebook yang mendakwa angka yang dikeluarkan Kementerian Kesihatan Malaysia (KKM) adalah palsu.
Katanya, beliau tidak mahu memberi amaran namun memberitahu di bawah ordinan darurat penyebaran berita palsu boleh diambil tindakan.
“Saya tak nak beri beri amaran tapi sedikit ingatkan supaya tak terlibat dalam kes yang boleh mengakibatkan ditangkap polis.
“Kalau boleh rakyat sama-sama membantu kerana tugas KKM, polis, pihak berkuasa untuk jaga nyawa dan kepentingan semua rakyat di negara kita,” katanya .
Beliau berkata demikian semasa sidang akhbar selepas Majlis Berbuka Puasa Menteri Kanan Pertahanan bersama Warga Pemerintah Latihan dan Doktrin Tentera Darat di Pusat Latihan Tentera Darat di sini hari ini.

Tambahnya, beliau juga tidak tahu dari mana netizen mendapat laporan berkenaan jumlah kes.
“Kita dimaklumkan sebelum pukul 12 tengah harisetiap hari. Kementerian Kesihatan akan terima laporan dari setiap negeri.
“Jadi Kementerian Kesihatan tak boleh manipulasi seperti yang dituduh oleh ramai di luar sana yang kata nombor itu dimanipulasi,” tambahnya.
Jelas Ismail Sabri, setiap negeri tahu data dan laporan yang dihantar berkenaan angka kes positif sebagai contoh di Negeri Sembilan.
“Jadi dari segi keseluruhan itu baru diumumkan KKM dan tidak mungkin KKM nak manipulasi nombor sebab di setiap negeri itu boleh campur antara negeri dan negeri,” jelasnya. – K! ONLINE


SUV terjunam dalam tali air, 13 terkorban
Oleh KOSMO!

19 April 2021, 8:47 pm
MANILA – Seramai 13 orang termasuk kanak-kanak terkorban di utara Filipina apabila kenderaan utiliti sukan (SUV) dinaiki mereka terjunam ke dalam sebuah tali air, mengakibatkan kebanyakan penumpang mati lemas, kata polis hari ini.
Ketua Polis Filipina, Jeneral Debold Sinas mengarahkan supaya kemalangan di wilayah Kalinga di siasat dan meminta unit peronda lebuh raya dan polis tempatan menguatkuasakan undang-undang melarang muatan berlebihan.
SUV jenis Ford Everest itu sarat dengan 15 orang apabila kenderaan tersebut tergelincir dan jatuh ke dalam tali air lalu tenggelam  di bandar Tabuk sekitar pukul 6.15 petang (waktu tempatan), demikian menurut kenyataan polis hari ini.
Mangsa termasuk tujuh kanak-kanak lemas di dalam SUV tersebut.Dua mangsa yang terselamat berada dalam keadaan stabil.
Kemalangan maut biasa berlaku di Filipina di mana pemandu kerap melanggar undang-undang trafik raya manakala banyak jalan raya berada dalam keadaan daif. – AFP


Saksi mahkamah, Nur Haziqah dicari
Oleh NUR ALINA HASSAN

19 April 2021, 9:38 pm
TANGKAK- Ibu Pejabat Polis Daerah (IPD) Tangkak memohon kerjasama orang ramai bagi membantu mengesan seorang wanita yang merupakan saksi kes perbicaraan di Mahkamah Majistret, di sini.
Ketua Polis Daerah Tangkak, Superintendan Mohd. Fadhil Minhat berkata, wanita bernama Nur Haziqah Hamidi, 24, diminta hadir ke mahkamah bagi kes perbicaraan di bawah Seksyen 388 Kanun Keseksaan kerana pecah amanah.
“Saksi bernombor kad pengenalan 971129-01-7076 diminta hadir bicara pada hari ini dan esok di Mahkamah Majistret Tangkak.
“Justeru, kita mohon orang ramai yang mengenali individu ini untuk melaporkan kepada polis bagi tujuan kami menghubunginya atau memaklumkan secara terus kepada saksi,” katanya.
Menurut beliau, sebarang maklumat boleh disalurkan kepada pegawai penyiasat kes, Inspektor Intan Norathirah Mohd. Suhaidi di talian 016-9883520. – K! ONLINE


Tersilap hantar foto bogel kepada tukang baiki rumah
Oleh KOSMO!

19 April 2021, 9:00 pm
LONDON-Seorang wanita yang sedang mencari tukang tampal rumah untuk dapurnya tanpa sengaja terhantar foto dirinya sedang berbogel kepada tiga tukang rumah berbeza, lapor akhbar Daily Mail.
Roseanne Dodge, 52, dari Buckinghamshire mahu mengambil gambar siling dapurnya yang perlu ditampal dan mendapatkan tukang rumah menerusi Facebook.
Dia bagaiamanapun terlupa kewujudan satu cermin di situ dan dirinya yang sedang berbogel jelas terlihat menerusi refleksi cermin itu.
Dodge kemudian menerima jawapan balas daripada tukang rumah pertama yang menulis terpaksa menolak kerja tersebut kerana gambar tidak profesional yang dihantar Dodge.
“Saya minta maaf kerana terpaksa menolak kerja ini, saya tidak tahu gambar yang dihantar itu sengaja atau pun tidak namun anda mungkin perlu melihat semula gambar tersebut.
“Saya rasa ini sangat tidak profesional,” demikian mesej yang ditulis tukang rumah itu.

Dodge berkata, ketika foto itu diambil, dia baru bangun dari katil dan terus mengambil gambar dindingnya tanpa seurat benang.
Tukang rumah kedua pula tidak memberikan maklum balas manakala tukang rumah ketiga pula, akaun Facebooknya diurus oleh pasangan wanitanya.
Wanita itu hanya ketawa dan memberitahu Dodge bahawa teman lelakinya tidak melihat foto itu dan menganggap Dodge tidak perlu risau tentangnya. Dia juga terus memberi sebut harga untuk servis yang ditawarkan. -Agensi


Manusia berjaya terbangkan helikopter di Planet Marikh
Oleh WAN AZHAR WAN ABDULLAH dan KOSMO!

19 April 2021, 9:05 pm
WASHINGTON – Pentadbiran Aeronautik dan Angkasa Lepas Kebangsaan (NASA) berjaya menerbangkan helikopter miliknya, Ingenuity di Planet Marikh hari ini, demikian menurut data dan imej yang dihantar ke Bumi.
“Data altimeter mengesahkan bahawa Ingenuity telah melakukan penerbangan pertamanya sekali gus penerbangan pesawat pertama di planet lain,” kata jurutera NASA.
Klip video pendek yang dihantar oleh kenderaan penjelajahan, Perseverance menunjukkan helikopter kecil itu terbang pada ketinggian 3 meter di atas permukaan Marikh sebelum mendarat semula.
“Kita boleh berkata bahawa manusia telah menerbangkan sebuah helikopter di planet lain.
“Kita bercakap sekian lama tentang detik adik-beradik Wright di Planet Marikh dan inilah saatnya,” kata ketua jurutera Makmal Propulsi Jet NASA,  MiMi Aung kepada pasukannya.
Penerbangan pesawat berenjin pertama di Bumi dilakukan oleh Orville dan Wilbur Wright di Kitty Hawk,  negeri Carolina Utara pada 1903.

Secebis fabrik daripada pesawat itu diletakkan di dalam Ingenuity sebagai menghormati pencapaian mereka. – AFP


19 sekolah di Selangor ditutup akibat Covid-19
Oleh MOHD YUNUS YAKKUB

19 April 2021, 9:35 pm
SHAH ALAM – Ribuan pelajar di 19 buah sekolah di negeri terpaksa melupakan seketika pembelajaran bersemuka bermula hari ini apabila diarahkan tutup susulan berlakunya kluster pandemik Covid-19.
Pejabat Kesihatan Daerah (PKD) Petaling dalam kenyataannya memaklumkan ini melibatkan 11 buah Sekolah Menengah Kebangsaan dan Sekolah Menengah Agama ( SMA ) serta tujuh Sekolah kebangsaan ( SK) termasuk Jenis Kebangsaan Cina ( SKJC).
“Penutupan sekolah ini bagi tujuan untuk kerja-kerja pembasmian kuman dan aktiviti saringan kontak-kontak rapat.
“Pembukaan sekolah akan dimaklumkan dua hari sebelum dan pihak sekolah perlu memastikan semua kontak rapat kepada kes positif dikuarantin,” katanya.
PKP Petaling turut memberitahu, kesemua sekolah ini melaporkan kejadian 27 kes positif Covid-19 sejak Rabu lalu hingga hari ini bagi semua sekolah tersebut.
Justeru, PKD Petaling menyatakan pihak sekolah perlu memastikan semua kontak rapat kepada kes positif dikuarantin.

“Kesemua kontak rapat perlu hadir untuk menjalani ujian swab atau pemberian surat kuarantin,” jelasnya. – K!ONLINE
Berikut merupakan sekolah yang ditutup
SMK/ SMA
1. SMK Bukit Jelutong
2. SMK Bandar Sri Damansara 2
3. SMK Damansara Jaya
4. SMK Seksyen 7
5. SMK USJ 23
6. SMK Puchong
7. SMK Puchong Utama 1
8. SMK Seksyen 4 Bandar Kinrara
9. SMK Bandar Bukit Jalil
10. SMK Seksyen 20
11. SMK Puchong Perdana
12. SMA Bestari Subang
SK / SKJC
1. SK Puchong Perdana
2. SK Bandar Baru Sri Damansara 2
3. SK Bukit Kuchai
4. SK Bandar Sri Damansara 3
5. SK Bukit Jelutong
6. SK USJ 20
7. SJKC Yuk Chai


Air najis burung punca jiran bergaduh
Oleh MOHD SYALMIZI HAMID

19 April 2021, 11:51 pm
SEBERANG PERAI – Seorang wanita berusia 27 tahun cedera pada dahi selepas terkena sebilah sabit yang dihayun jirannya dalam kejadian pertengkaran di hadapan rumah mereka di Taman Permatang Tinggi Indah, Bukit Mertajam di sini hari ini.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian kira-kira pukul 4.10 petang itu berlaku akibat salah faham dan pertengkaran mulut di antara jiran yang tinggal bersebelahan.
Beliau berkata, suspek berusia 42 tahun tidak berpuas hati dan memarahi bapa mangsa kerana air basuhan najis burung merpati telah masuk ke kawasan rumahnya.
“Ketika kejadian suspek sedang memegang sebilah sabit kecil dan mengacukan ke arah bapa mangsa berusia 52 tahun.
“Namun, wanita itu cuba menghalang sehingga sabit terkena pada dahinya pada sebelah kiri sebelum suspek melarikan diri,” katanya kepada pemberita hari ini.
Beliau berkata, akibat kejadian itu, mangsa dirawat di sebuah hospital swasta di Butterworth di sini dan disahkan luka pada bahagian atas mata sebelah kiri.

“Polis turut menemui sebilah sabit di lokasi kejadian dan usaha mengesan suspek sedang dilakukan,” katanya.
Beliau berkata, kes disiasat mengikut Seksyen 324 Kanun Keseksaan. – K! ONLINE


Anggota polis maut motosikal langgar tiang plaza tol
Oleh MOHD SYALMIZI HAMID

19 April 2021, 8:55 pm
SEBERANG PERAI – Seorang anggota polis terbunuh selepas motosikal ditungganginya terbabas dan melanggar tiang plaza tol Jambatan Pulau Pinang di Perai di sini hari ini.
Dalam kejadian kira-kira pukul 5.05 petang itu, mangsa Muhammad Haikal Shaffik Abdul Rahim, 31, meninggal dunia di tempat kejadian dipercayai akibat kecederaan parah.
Difahamkan, mangsa berpangkat Lans Koperal itu bertugas sebagai anggota trafik di Bahagian Siasatan dan Penguatkuasaan Trafik Daerah Kuala Muda, Kedah.
Ketua Polis Daerah Seberang Perai Tengah, Asisten Komisioner Shafee Abd. Samad berkata, kejadian berlaku di lorong motosikal susur masuk Jambatan Pulau Pinang berdekatan Plaza Tol A.
Menurutnya, kejadian dipercayai berlaku ketika motosikal mangsa jenis Yamaha Y15 dari arah Perai menuju ke pulau telah terbabas dan melanggar tiang plaza tol di sebelah kiri.
“Tempat kejadian merupakan jalan lurus dan mempunyai satu lorong.

“Akibat kejadian itu, mangsa disahkan meninggal dunia di tempat kejadian,” katanya kepada pemberita hari ini.
Menurutnya, kes disiasat mengikut Seksyen 41 Akta Pengangkutan Jalan 1987. – K! ONLINE


JKNK cadang buka PKRC baharu di Kelantan
Oleh ROSALWANI CHE SOH

19 April 2021, 6:17 pm
KOTA BHARU – Jabatan Kesihatan Negeri Kelantan (JKNK) bercadang untuk membuka sebuah lagi Pusat Kuarantin dan Rawatan Covid-19 (PKRC) selepas lima daripada enam pusat di negeri ini hampir penuh.
Pengarahnya, Datuk Dr. Zaini Hussin, berkata, lima PKRC yang sedia ada sudah mencecah bilangan pesakit 79 hingga 103 peratus daripada kapasiti asal.
Katanya, sebuah PKRC yang baharu dibuka iaitu di khemah Madinah Ramadan, Dataran Warisan di Stadium Sultan Muhammad IV di sini sejak beberapa hari lalu sudah mencecah 33 peratus bilangan pesakit.
“Penggunaan katil di hospital dan enam PKRC di Kelantan hampir penuh susulan peningkatan kes Covid-19 sejak kebelakangan ini.
“Sehubungan dengan itu, JKNK bercadang untuk membuka satu lagi PKRC dalam masa terdekat iaitu Dewan Jabatan Belia, Panji di sini,” katanya ketika ditemui pemberita di sini hari ini.
Mengulas lanjut, menurut Zaini, sekiranya kes masih meningkat, pesakit yang dijangkiti Covid-19 terpaksa diasingkan di rumah masing-masing.

Sementara itu, ujarnya, berdasarkan data JKNK, terdapat banyak jangkitan dalam kluster tertemtu dilaporkan berlaku di tempat kerja, sekolah dan masjid semasa kelas pengajian serta mesyuarat.
Katanya, sebanyak 23 peratus kes Covid-19 di Kelantan dikesan melalui saringan bergejala dan tidak bergejala selain dari zon merah yang tiada kaitan epidemiologi.
“Setakat ini, Kelantan terus mencatatkan kadar kebolehjangkitan (RT) harian tertinggi di negara ini iaitu pada 1.43 setakat semalam berbanding RT nasional 1.16,” katanya.
Terdahulu, Kelantan mencatatkan sebanyak 290 kes hari ini dengan tiga kluster baharu direkodkan sekali gus menjadikan jumlah keseluruhan kes sebanyak 8,738 kes. – K! ONLINE


Jalan Jenderam-Bangi sesak lebih empat kilometer
Oleh KOSMO!

19 April 2021, 6:23 pm
SEPANG – Ratusan pengguna jalan raya di Jalan Jenderam-Bangi di Dengkil dekat sini terpaksa menempuh kesesakan lebih empat kilometer di Jenderam Hilir di sini hari ini.
Kesesakan bermula pada pukul 5 petang itu disebabkan penutupan sebelah jalan bagi memberi laluan kepada kerja-kerja membaik pulih selain peningkatan kenderaan pulang ke rumah untuk berbuka puasa.
Seorang penduduk yang dikenali sebagai Khairul, 40-an, berkata, kesesakan itu telah bermula pada Selasa lalu iaitu hari pertama Ramadan dan berlarutan hingga ke hari ini.
“Kesesakan hanya reda menjelang pukul 7 petang. Sebelum ini tidak pernah terjadi jalan sesak di kampung ini dan kemungkinan ia berlaku disebabkan pertambahan penduduk dan orang menggunakan laluan alternatif untuk ke Sepang dan Nilai,” katanya ketika ditemui.
Tinjauan mendapati, ada pemandu yang membuat pusingan U kerana terperangkap lebih 20 minit di dapam kesesakan tersebut. – K! ONLINE


Pasangan kekasih dalang sindiket edar dadah tumpas
Oleh MUHD AFIQ AL-HAFIZ MAT YUSOF

19 April 2021, 6:32 pm
PETALING JAYA – Sindiket pengedaran dadah yang didalangi sepasang kekasih tumpas selepas penahanan pasangan terbabit di sebuah kondominium di sekitar Puchong Jaya pada Jumaat lalu.
Ketua Jabatan Siasatan Jenayah Narkotik Kuala Lumpur, Asisten Komisioner Adnan Azizon berkata, pasangan terbabit terdiri daripada seorang lelaki warga tempatan berusia 26 tahun dan seorang wanita warga Vietnam berusia 31 tahun.
“Kedua-dua mereka telah ditahan pada pukul 12.30 petang dalam satu operasi khas dari Jabatan Siasatan Jenayah Narkotik, Ibu Pejabat Polis Kontinjen Kuala Lumpur di bahu jalan sekitar Jalan Sri Sentosa dekat sini.
“Pemeriksaan lanjut telah membawa polis ke sebuah kondominium yang disewa suspek di sekitar Puchong Jaya,” katanya dalam satu kenyataan di sini hari ini.
Mengulas lanjut, pemeriksaan berjaya menemui pelbagai jenis dadah di rumah suspek dipercayai untuk diedarkan di sekitar kawasan Lembah Klang yang boleh dibekalkan kepada 4,072 penagih dadah.
“Kita telah merampas dadah jenis serbuk MDMA, Methamphetamine dan Ketamin Kita juga merampas wang tunai bernilai RM540. Keseluruhan rampasan bernilai RM245,515.

“Ujian saringan awal mendapati, kedua-dua suspek positif dadah jenis Ketamin. Semakan mendapati, suspek lelaki mempunyai dua rekod jenayah lampau,” ujarnya.
Katanya, tangkapan tersebut membawa kepada kejayaan menumpaskan kegiatan pengedaran dadah yang didalangi warga tempatan dan warga asing sejak tiga bulan lalu.
Kes disiasat di bawah Seksyen 39B Akta Dadah Berbahaya 1952. – K! ONLINE


PKP di Mukim Endau, Triang esok
19 April 2021, 6:46 pm
PETALING JAYA – Kerajaan bersetuju melaksanakan Perintah Kawalan Pergerakan (PKP) di Mukim Endau dan Mukim Triang, Mersing, Johor berkuat kuasa esok hingga 3 Mei depan.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKP di kedua-dua lokaliti tersebut diperlukan kerana masih terdapat kes baru dikesan walaupun telah melebihi dua tempoh inkubasi (28 hari) serta mengelak penularan kes ke lokati lain.
Menurutnya, PKP di kawasan berkenaan dilakukan berikutan penularan kes Kluster Kampung Air Batang.
“Sehingga kini, Kementerian Kesihatan (KKM) telah melakukan 437 ujian saringan dan daripada jumlah itu, sebanyak 69 kes positif Covid-19 direkodkan, dengan 25 kes masih lagi aktif.
“Manakala 29 lagi sampel ujian masih menunggu keputusan,” ujarnya dalam satu kenyataan hari ini.
Sementara itu, jelasnya, pelaksanaan Perintah Kawalan Pergerakan Diperketatkan (PKPD) di Kampung Murni C, Nabawan, Sabah akan ditamatkan esok.

“Dalam tempoh tersebut, KKM telah melakukan 548 ujian saringan dan tujuh daripadanya disahkan positif Covid-19.
“KKM juga mengesahkan berlaku penurunan dan kluster adalah terkawal dengan kes terakhir telah direkodkan pada 13 April lalu iaitu satu kes, manakala semua kes positif telah menerima rawatan dan kontak rapat juga diasingkan,” ujarnya. – K! ONLINE


Dua penjual mercun ditahan polis
Oleh NIK NUR IZZATUL HAZWANI NIK ADNAN

19 April 2021, 8:31 pm
KEMAMAN – Dua lelaki yang masing-masing pemandu jentolak dan operator pengeluaran kilang ditahan kerana menjual dan memiliki mercun pelbagai jenis dalam serbuan berasingan di Kampung Bukit Kuang di sini hari ini.
Kedua-dua lelaki berusia 22 dan 24 tahan itu ditahan bersama mercun yang nilai keseluruhannya dianggar berjumlah RM2,500 di rumah masing-masing antara pukul 1.35 pagi dan 2.10 pagi.
Ketua Polis Daerah Kemaman, Superintendan Hanyan Ramlan berkata, suspek pertama berusia 22 tahun yang merupakan pemandu jentolak ditahan dalam serbuan di sebuah rumah di Rumah Kos Rendah Bukit Kuang di sini pada pukul 1.35 pagi.
“Pemeriksaan di premis tersebut menjumpai 62 kotak dan sembilan paket plastik yang mengandungi pelbagai jenis mercun.
“Suspek kedua yang merupakan operator pengeluaran kilang berusia 24 tahun pula ditahan di Rumah Murah Bukit Kuang di sini pada kira-kira setengah jam kemudian,” katanya kepada Kosmo! di sini hari ini.
Hanyan berkata, serbuan kedua berjaya merampas 17 kotak dan lima paket pelbagai jenis mercun.

Beliau berkata, berdasarkan soal-siasat, kedua-dua suspek mengaku menjual mercun berkenana sejak Selasa lalu iaitu sehari sebelum 1 Ramadan.
“Siasatan lanjut akan dilakukan bagi mengenalpasti punca bekalan dan kes disiasat mengikut Seksyen 8 Akta Letupan 1957,” katanya. – K! ONLINE


Hanya 25 peratus penduduk Pahang daftar vaksin Covid-19
Oleh KOSMO!

19 April 2021, 6:27 pm
Oleh KHAIRULMIZAN YAHYA
KUANTAN – Hanya 25 peratus atau kira-kira 400,000 individu sudah membuat pendaftaran vaksin Covid- 19 daripada kira-kira 1.6 juta jumlah keseluruhan penduduk negeri ini.
Menteri Besar, Datuk Seri Wan Rosdy Wan Ismail berkata, daripada jumlah itu, lebih 360,000 rakyat negeri ini mendaftar melalui aplikasi MySejahtera manakala 270,000 individu mendaftar menerusi Sistem Imunasi Covid-19 Pahang (SICP).
“Bilangan pendaftaran ini masih rendah berbanding sasaran 80 peratus daripada jumlah penduduk negeri ini,” katanya dalam sidang akhbar selepas lawatan ke Pusat Pemberian Vaksin (PPV) fasa dua di Wisma Belia, di sini, hari ini.
Menurut beliau, faktor geografi serta sikap tunggu dan lihat dipercayai menjadi punca pendaftaran vaksin Covid-19 di negeri ini masih rendah biarpun pelbagai usaha sudah dilaksanakan kerajaan.
“Berita palsu mengenai suntikan vaksin ini yang tular di kalangan masyarakat dipercayai menjadi punca ramai yang belum mendaftar.

“Dengan jumlah kes yang semakin meningkat sejak kebelakangan ini, kita harap dengan menyegerakan suntikan vaksin ini dapat memperlahankan penyebaran jangkitan virus Covid-19,” katanya.
Dalam pada itu katanya, kerajaan negeri akan mengadakan mesyuarat dengan pihak berkaitan bagi meningkatkan jumlah pendaftaran vaksin Covid-19 sekali gus mencapai sasaran yang ditetapkan.
Mengenai pemberian vaksin fasa dua di Pahang, Wan Rosdy berkata, ia membabitkan warga emas berusia 60 tahun ke atas bermula hari ini dan dijangka dapat diselesaikan pada Mei depan.
“Di Pahang, sebanyak lima PPV fasa dua dibuka termasuk di Kuantan, Bentong, Temerloh, Lipis, dan Rompin membabitkan jumlah keseluruhan 360,000 penerima manakala bagi suntikan pertama hari ini, seramai 1,820 dijangka akan menerima suntikan,”ujarnya.


Rokok, arak seludup lebih setengah juta dirampas, 10 diberkas
Oleh DIYANATUL ATIQAH ZAKARYA

19 April 2021, 6:49 pm
MELAKA – Polis negeri berjaya menumpaskan sindiket penyeludupan rokok dan minuman keras tanpa cukai bernilai RM685,000 dan memberkas 10 suspek dalam serbuan Op Kontraban, minggu lalu.
Kesemua suspek termasuk seorang wanita berusia 22 hingga 62 tahun itu diberkas dalam sembilan serbuan berasingan yang dilakukan di sekitar Melaka Tengah dan Alor Gajah bermula 13 April sehingga semalan.
Ketua Polis Melaka, Datuk Abdul Majid Mohd. Ali berkata, serbuan itu telah dilaksanakan oleh Jabatan Siasatan Jenayah (JSJ) Ibu Pejabat Polis Kontinjen (IPK) Melaka dan Batilion 6, Pasukan Gerakan Am (PGA).
“Hasil serbuan, pasukannya telah merampas sebanyak 928,050 batang rokok putih dan kretek, 78 tin dan 45 botol minuman keras pelbagai jenis dengan anggaran keseluruhan RM685,000.
“Hasil siasatan awal kita percaya kesemua bekalan ini dibawa masuk dari luar untuk pasaran dalam Melaka. Mereka menjadi negeri inis sebagai salah satu pusat pemasaran utama,” katanya pada sidang akhbar di IPK, Batu Berendam di sini, hari ini.
Mengulas lanjut, Abdul Majid berkata, sindiket berkenaan telah aktif menjalankan kegiatan tersebut sejak tahun lalu dengan menggunakan modus operandi menyimpan bekalan di stor simpanan barang runcit.

“Bagi mengaburi kegiatan mereka, ksemua barang seludup ini telah telah disimpan di dalam rumah serta stor simpanan barang runcit sebelum diedarkan ke kedai runcit dan pasar raya terpilih.
“Dalam pada itu, kita turut dirampas empat buah kenderaan iaitu dua kereta jenis Proton Ezora, manakala dua lagi adalah Honda City dan Honda Accord yang keseluruhannya dianggarkan bernilai RM280,000,”katanya.
Katanya, kesemua suspek kini direman sehingga 27 April ini bagi membantu siasatan mengikut Seksyen 135(1)(d) Akta Kastam 1967.
Sabit kesalahan, tertuduh boleh dikenakan dihukum penjara tidak lebih lima tahun dan denda tidak lebih RM500,000 atau kedua-duanya. – K! ONLINE


196 individu ditahan, 191 dikompaun
19 April 2021, 8:27 pm
PETALING JAYA – Seramai 196 individu telah ditahan atas kesalahan ingkar prosedur operasi standard (SOP) menerusi operasi pematuhan yang diketuai Polis Diraja Malaysia
(PDRM) di seluruh negeri, semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 191 individu dikenakan kompaun manakala lima lagi direman.
“Menerusi operasi berkenaan, sebanyak 65,634 pemeriksaan telah dilaksanakan pihak PDRM bagi memantau dan menguatkuasakan pematuhan SOP Perintah Kawalan Pergerakan (PKP).
“Antara kesalahan yang direkodkan ialah tiada penjarakan fizikal (119), tidak memakai pelitup muka (21), gagal merekod butiran diri/daftar masuk premis (15), aktiviti pusat hiburan (13) dan lain-lain (28),” ujarnya dalam satu kenyataan hari ini.
Dalam perkembangan sama, jelasnya, pihak berkuasa juga berjaya memberkas 31 orang pendatang asing tanpa izin (PATI) dan merampas sembilan buah kenderaan darat menerusi Op Benteng.
“Sebanyak 116 buah bot/kapal turut dikesan di perairan negara melalui 14 aktiviti penglihatan manakala dua PATI turut diusir melalui satu aktiviti pengusiran.

“Op Benteng berkenaan melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain yang mana turut menjalankan 270 sekatan jalan raya (SJR),” ujarnya. – K! ONLINE


Pelaburan RM1.3 bilion beri nafas baharu Subang Airport
Oleh NUR SHARIEZA ISMAIL

19 April 2021, 8:41 pm
SEPANG – Malaysia Airports Holdings Bhd (MAHB) menjangkakan pelan pembangunan lima tahun Lapangan Terbang Subang dengan nilai pelaburan RM1.3 bilion akan memberi nafas baharu kepada lapangan terbang terbabit sekali gus membantu membentuk suatu ekosistem aeroangkasa yang serba lengkap.
Ketua KLIA Aeropolis Sdn. Bhd., Randhill Singh berkata, daripada usaha pembangunan yang dilakukan itu juga, ia turut dijangka akan membuka 10,000 peluang pekerjaan berimpak tinggi selain menggandakan bilangan pengendali dan penyewa.
“Inisiatif Penjanaan Semula Lapangan Terbang Subang adalah inisiatif strategik oleh MAHB bagi menghidupkan semula ekosistem Lapangan Terbang Subang.
“Segmen ekosistem itu meliputi perniagaan penerbangan, penerbangan komersial, hab penyelenggaraan, pembaikan dan baik pulih (MRO), pembuatan aeroangkasa, kargo udara logistik serta pusat teknologi penerbangan,” katanya.
Beliau berkata demikian pada sesi In Conversation with Malaysia Airports: Subang Airport Regeneration – More Than Just A City Airport di Ibu Pejabat MAHB di sini hari ini.
Menurut Randhill,  pelaksanaan usaha itu adalah sejajar dengan matlamat serta aspirasi MAHB untuk merealisasikan agenda Industri 4.0.

“Di samping itu, ia bagi menawarkan perkhidmatan lapangan terbang yang serba pintar, moden serta selesa melibatkan penerbangan domestik dan serantau yang mampu mencapai jumlah penumpang 5 juta orang setiap tahun hasil daripada kecekapan dan kapasiti dalam terminal,” katanya.
Jelas beliau, daripada jumlah keseluruhan pelaburan, sebanyak RM1 bilion diperlukan untuk membina fasiliti seperti hangar, kilang serta penyelenggaraan, pembaikan dan operasi (MRO).
“Selain itu, kira-kira 300 juta diperlukan untuk infrastruktur awam. MAHB mengharapkan pembangunan yang telah direncanakan akan dapat berjalan dengan lancar mengikut pelan komprehensif yang dibuat,” katanya. – K! ONLINE


PKP: Polis tambah pegawai, anggota di Endau dan Triang
Oleh MASTURAH SURADI

19 April 2021, 8:34 pm
MERSING – Polis Mersing akan menambah jumlah pegawai dan anggota di Mukim Endau serta Mukim Triang di sini susulan pengumuman pelaksanaan Perintah Kawalan Pergerakan (PKP) di kawasan berkenaan yang akan bermula esok.
Ketua Polis Daerah Mersing, Superintendan Cyril Edrward Nuing berkata, usaha itu bagi memastikan pelaksanaan PKP itu berkesan.
“Sudah tentu pegawai dan anggota akan ditambah untuk memastikan prosedur operasi standard (SOP) PKP dipatuhi dikalangan penduduk,”katanya ketika dihubungi hari ini.
Pelaksanaan PKP di Mukim Endau dan Mukim Triang, Mersing, Johor itu diumumkan Menteri Kanan (Keselamatan) Datuk Seri Ismail Sabri Yaakob pada sidang media harian perkembangan Covid-19 hari ini.
Menerusi perkongsian di Facebook Pejabat Daerah Mersing memaklumlan PKP di dua mukim itu yang akan berkuatkuasa esok 20 April sehingga 3 Mei susulan penularan kes Kluster Kampung Air Batang di kedua-dua lokaliti tersebut.
Sehingga kini, KKM telah melakukan 437 ujian saringan dan daripada jumlah itu sebanyak 69 kes positif Covid-19 direkodkan, dengan 25 kes masih lagi aktif, manakala 29 lagi sampel ujian masih menunggu keputusan.

Tambahnya, pelaksanaan PKP di kedua-dua lokaliti itu juga diperlukan kerana masih terdapat kes baru dikesan walaupun telah melebihi dua tempoh inkubasi iaitu 28 hari serta mengelak penularan kes ke lokati lain.
Sementara itu, Adun Endau, Alwiyah Talib meminta masyarakat di kawasan itu agar kekal patuhi SOP.
“Kepada yang telah dipakai gelang, tolong kekal duduk di rumah. Kita jaga kita dan kita jaga masyarakat kita.
“Patuhi pemakaian face mask setiap masa, cuci tangan selalu dan jaga jarak.
“Di pihak pusat khidmat Endau sejak dari awal kuarantin kita telah menggerakan bantuan barangan asas kepada semua keluarga terlibat,”katanya ketika dihubungi di sini. – K! ONLINE


Bazar Ramadan Balok diarah tutup sehari
Oleh NIK SUKRY RAMLI

19 April 2021, 6:13 pm
KUANTAN – Majlis Bandaraya Kuantan (MBK) mengambil tindakan tegas dengan mengarahkan penutupan sementara Bazar Ramadan Balok kerana didapati gagal mematuhi prosedur operasi standard (SOP) ditetapkan.
Arahan penutupan sehari itu dikeluarkan pasukan pemantau SOP daripada MBK dan agensi berkaitan petang semalam.
Datuk Bandar Kuantan, Datuk Hamdan Hussin berkata, keputusan itu bukan dibuat secara tergesa-gesa dan arahan dikeluarkan sebaik pihak yang bertanggungjawab memantau SOP di bazar Ramadan mendapati pihak penganjur dan peniaga tidak mematuhi arahan dikeluarkan pihak berkuasa.
“Keputusan ini (penutupan sementara) dibuat oleh pasukan Task Force yang mendapati mereka (peniaga) tidak mengamalkan SOP digariskan.
“Namun demikian, bazar ini akan dibuka kembali jika pihak pengajur bazar memperkemaskan SOP dan memastikan ia diikuti sepenuhnya oleh peniaga dan pengunjung,” katanya ketika ditemui pemberita selepas mengiringi Menteri Besar, Datuk Seri Wan Rosdy Wan Ismail yang melakukan tinjauan Program Imunisasi Covid-19 Fasa 2 Peringkat Pahang di Wisma Belia, di sini, hari ini.
Mengulas lanjut mengenai tindakan itu, Hamdan berkata, pasukan pemantauan SOP sudah melakukan tinjauan di bazar berkenaan sejak Sabtu lalu, sebelum mengeluarkan arahan penutupan sementara operasi bazar itu.

“Mereka (penganjur) melakukan pelbagai kesalahan antaranya tidak merekodkan atau mengambil suhu pelanggan (pengunjung); tidak menyediakan laluan untuk pendaftaran masuk menggunakan aplikasi MySejahtera dan tidak menyediakan laluan sehala untuk memudahkan dan mengawal pelanggan ketika berurusan di situ,” katanya.
Sebanyak 59 bazar dilaksanakan di seluruh negeri ini dengan 26 lokasi daripadanya adalah dalam daerah Kuantan. – K! ONLINE


Kejadian ribut petir kuat bukan perkara baharu
Oleh NUR HUDA MUSA

19 April 2021, 5:26 pm
PETALING JAYA – Jabatan Meteorologi Malaysia (METMalaysia) memaklumkan kejadian ribut petir yang kuat kebelakangan ini bukanlah perkara baharu.
METMalaysia dalam kenyataan berkata, hampir 80 peratus kejadian angin ribut terkuat direkodkan berlaku sebelum tahun 2000.
“Oleh itu, adalah kurang tepat untuk mengatakan bahawa ribut petir yang berlaku baru-baru ini adalah disebabkan oleh perubahan iklim sahaja.
“Hal itu kerana terdapat banyak faktor lain yang boleh mempengaruhi kejadian tersebut seperti perubahan topografi, kesan pulau haba (urban heat island) dan keragaman iklim,” katanya di sini hari ini.
Katanya, METMalaysia tidak pernah menafikan kesan perubahan iklim yang telah berlaku di Malaysia.
“Berdasarkan analisis, secara purata suhu di Semenanjung Malaysia telah meningkat kira-kira 2.4 darjah selsius dalam tempoh 100 tahun manakala di Sabah meningkat sebanyak 1.8 darjah selsius dan Sarawak mencatatkan kenaikan suhu 1.3 darjah selsius dalam tempoh sama.

“Selain itu, didapati 17 dari 20 suhu purata tertinggi bagi negara ini telah direkodkan selepas tahun 2000,” ujarnya.
Bagaimanapun katanya, kajian juga mendapati suhu yang tinggi di negara ini juga berkait rapat dengan kejadian fenomena El-Nino yang kuat (sebahagian fenomena yang dikategorikan sebagai keragaman iklim).
“Malah, rekod suhu tertinggi negara iaitu 40.1 darjah selsius telah direkodkan pada tahun 1998. Perkara ini memang telah diketahui umum kerana sering dilaporkan oleh jabatan.
“Untuk makluman, kejadian cuaca ekstrem seperti bahaya ribut petir semasa peralihan monsun sentiasa dimaklumkan dari semasa ke semasa kepada orang ramai seperti melalui penyampai cuaca di televisyen dan siaran media serta infografik yang dihebahkan melalui media sosial rasmi Jabatan,” tambahnya.
Kenyataan tersebut dikeluarkan bagi mengulas laporan sebuah media tempatan yang mengatakan kejadian ribut baru-baru ini adalah tidak normal di ruangan perubahan iklim akhbar tersebut hari ini. – K! ONLINE


Altimet ‘umpan’ anak beri jajan jika lengkap puasa, tarawih
Oleh MOHAMMAD SHAHEMY AZMI

19 April 2021, 5:54 pm
PETALING JAYA – Penyanyi dan juga komposer Altimet berkongsi kaedah yang digunakannya untuk menarik minat anak-anak menjalani ibadah puasa dan solat tarawih sepanjang bulan Ramadan.
Menerusi satu hantaran yang dimuat naik dalam Instagram, Altimet atau nama sebenarnya Syed Ahmad Syed Abdul Rahman Alhadad, 42, memuat naik foto sebuah bakul penuh berisi makanan ringan sebagai ganjaran untuk anak-anaknya.
“Ha! Inilah dia bakul Ganjaran Ramadan. Mana anak baba yang puasa, solat tarawih lengkap, dapat ambil satu barang (makanan ringan) dari bakul ini setiap hari,” katanya.
Ujar pelantun lagu Amboi itu lagi, dia beranggapan pemikiran kanak-kanak tidak sama seperti orang dewasa yang berfikiran jauh untuk mengumpul pahala ketia Ramadan.
“Anak-anak ini bukan macam kita, boleh fikir jauh untuk kumpul pahala,” katanya.
Tulis penyanyi itu lagi, apa yang dia lakukan itu adalah untuk memberi sedikit motivasi kepada anak-anaknya untuk menjalani ibadah puasa.

Menjengah ke ruangan komen, rata-rata pengikutnya dalam Instagram bersetuju dengan kaedah yang dibuat oleh Altimet untuk ‘memancing’ minat kanak-kanak supaya berpuasa dan beribadah ketika Ramadan.
Malah, ada dalam kalangan pengikutnya berpendapat tindakan Altimet itu sebagai idea yang bernas dan baik.
“Idea yang baik!” kata seorang pengguna Instagram.
Terdahulu, Altimet menerusi satu pendedahan kepada media mengakui bahawa dia telah mendirikan rumah tangga sejak 16 tahun lalu dan dikurniakan tiga orang cahaya mata. – K! ONLINE


Agong zahir ucapan tahniah atas kejayaan dua pelajar dalam peperiksaan ACCA
Oleh AHMAD SHAHERMAN SHAMSURI

19 April 2021, 6:09 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada dua pelajar Malaysia kerana berjaya menempatkan diri di antara 10 teratas dalam peperiksaan Persatuan Akauntan Bertauliah (ACCA).
Menurut kenyataan dikeluarkan Istana Negara di laman Facebook, Al-Sultan Abdullah menzahirkan rasa sukacita dan bangga atas pencapaian cemerlang Nurul Fatin Nabihah Hamdan dan Siti Naziah Mohamad Nazid yang sekali gus mengharumkan nama negara di peringkat antarabangsa.
Seri Paduka Baginda turut menzahirkan rasa kagum di atas kesungguhan dan semangat perjuangan tinggi yang dipamerkan oleh kedua-dua pelajar ini dalam menghadapi dugaan dan kekurangan bagi mengejar cita-cita mereka.
“Kejayaan kedua-dua pelajar ini sekali lagi membuktikan bahawa Malaysia mampu melahirkan individu yang berkualiti, berwibawa dan bertaraf antarabangsa.
“Kejayaan ini turut membuktikan bahawa dengan iltizam dan bantuan serta bimbingan, pelajar-pelajar dari golongan B40 dan asnaf mampu berjaya dengan cemerlang di peringkat global sekiranya diberi peluang,” titah Baginda di sini hari ini.
Menurut kenyataan itu, Al-Sultan Abdullah menzahirkan harapan semoga kejayaan mereka berdua menjadi sumber inspirasi kepada seluruh rakyat Malaysia, khususnya para belia, untuk bekerja keras dan berusaha mencapai kejayaan di dalam bidang masing-masing.

Seri Paduka Baginda turut mendoakan semoga kedua-dua pelajar tersebut dilimpahi kejayaan cemerlang berterusan dan terus mengharumkan nama Malaysia di persada antarabangsa di masa hadapan.
Nurul Fatin Nabihah, pelajar Universiti Teknologi MARA (UiTM) tajaan Yayasan Sime Darby berjaya mendapat tempat pertama di Malaysia dan ketujuh di dunia bagi kertas Strategic Business Reporting (SBR).
Anak sulung daripada empat beradik itu kehilangan bapa pada usia 11 tahun dan kemudiannya dibesarkan oleh bapa tirinya yang bekerja sebagai petani, sementara ibunya merupakan seorang suri rumah tangga.
Mengikuti pembelajaran dalam talian sepanjang tempoh Perintah Kawalan Pergerakan (PKP), Fatin juga berjaya lulus di dalam satu lagi kertas yang diambilnya iaitu Advanced Taxation (ATX).
Seemnetara itu Siti Naziah, pelajar tajaan Majlis Agama Islam dan Adat Melayu Perak pula, berjaya mendapat tempat pertama di Malaysia dan tempat kesembilan di dunia bagi kertas Audit & Assurance (AA).
Naziah, anak sulung daripada dua beradik, menghadapi cabaran yang getir kerana kehilangan ayah pada 2018 akibat kanser. Ketika itu, beliau sedang sibuk dengan persiapan untuk menghadapi peperiksaan CAT.
Pelajar-pelajar di bawah seliaan Malaysia Professional Accountancy Centre (MyPAC) itu merupakan antara 92,000 orang calon dari serata dunia yang menduduki peperiksaan tersebut pada sesi Mac 2021. -K! ONLINE


2,078 kes harian, 14 kluster baharu
Oleh SITI A'ISYAH SUKAIMI

19 April 2021, 5:33 pm
PUTRAJAYA – Sebanyak 2,078 kes baharu dilaporkan hari ini, menjadikan jumlah kes positif Covid-19 mencecah 377,132 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak melaporkan kes tertinggi sebanyak 589 kes, diikuti oleh Selangor sebanyak 457 kes dan Kelantan sebanyak 290 kes.
“Seterusnya, Kuala Lumpur (153 kes), Sabah (125 kes), Johor (115 kes), Pulau Pinang dan Negeri Sembilan (masing-masing 91 kes), Kedah (48 kes), Perak (43 kes), Pahang (32 kes) dan Melaka (27 kes).
“Negeri lain ialah Terengganu (lapan kes), Labuan (enam kes), Putrajaya (dua kes) dan Perlis (satu kes),” katanya pada Facebook beliau di sini hari ini.
Beliau berkata, 14 kluster baharu dikenal pasti hari ini dengan jumlah kumulatif kluster aktif sebanyak 340 kluster manakala, sebanyak 12 kluster tamat menjadikan 1,194 kluster ditamatkan. – K! ONLINE


Tokan dicekup bersama dadah bernilai RM380,000
19 April 2021, 5:15 pm
SERDANG – Hasrat seorang tokan dipercayai untuk menghantar bekalan dadah kepada pelanggan tidak kesampaian apabila dia dicekup polis dalam satu serbuan operasi khas di Serdang Raya, Seri Kembangan di sini, Khamis lepas.
Suspek yang berusia 22 tahun itu ditahan bersama sembilan kilogram (kg) dadah jenis methamphetamine yang dianggarkan bernilai RM380,000.
Timbalan Ketua Polis Daerah Serdang, Superintendan Mohd. Rosdi Daud berkata, suspek diberkas oleh sepasukan polis dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Serdang menerusi serbuan kira-kira pukul 5.30 petang.
“Ketika serbuan, polis menemui sembilan bungkusan plastik lutsinar di atas tempat duduk bahagian penumpang dan belakang kereta yang dipandu suspek dengan anggaran berat 9.28 kg.
“Suspek juga bertindak agresif menyebabkan telah berlaku pergelutan sebelum dia berjaya ditahan,” ujarnya ketika sidang akhbar di IPD Serdang, di sini hari ini.
Jelasnya, harga pasaran dadah yang dirampas dianggarkan bernilai kira-kira RM380,000 dan sebuah kereta jenis Honda City turut disita.

“Hasil soal siasat mendapati suspek aktif melakukan kegiatan mengedar dan menghantar dadah kepada pengedar lain di sekitar Lembah Klang sejak sebulan yang lalu.
“Semakan mendapati suspek juga mempunyai 10 rekod lampau berkait kesalahan jenayah dan dadah, yang dilakukannya sejak tujuh tahun lalu,” ujarnya.
Katanya, suspek direman selama tujuh hari sehingga Khamis ini bagi membantu siasatan mengikut Seksyen 39B Akta Dadah Berbahaya (ADB) 1952 . – K! ONLINE


Mona Allen dedah dapat tawaran iklan judi
Oleh MOHAMMAD SHAHEMY AZMI

19 April 2021, 5:13 pm
PETALING JAYA – Pelakon Mona Allen mendedahkan bahawa dia pernah mendapat tawaran untuk memperomosikan permainan judi sevara dalam talian oleh seorang individu tidak dikenali bernama Hanna baru-baru ini.
Menerusi satu hantaran dalam InstaStorynya, isteri kepada pelakon dan juga pengarah, Pekin Ibrahim itu terkejut dengan tawaran tersebut lebih-lebih lagi ketika umat Islam sedang menyambut bulan Ramadan.
Mona berkongsi perkara tersebut dalam Instagramnya baru-baru ini.
“Hi nama saya Hanna. Saya merupakan pengurus untuk sebuah syarikat kasino online berpuluh tahun di Malaysia. Saya amat berminat untuk bekerjasama dengan anda untuk menjalankan aktiviti pengiklanan melalui akaun TikTok anda.
“Anda akan dibayar upah bulanan untuk iklan ini. Sudi ke tidak anda untuk bekerjasama dengan kami? Harap anda akan mempertimbangkan tawaran ini,” tulis individu bernama Hanna itu.
Mendengar tawaran mengiklankan permainan judi yang diberikan kepadanya, pelakon drama Kebaya Kasut Kanvas itu membalas mesej tersebut dengan pelbagai persoalan.
“Dapat juga tawaran iklan judi. Kasino? Adakah anda serius? Bulan puasa ini. Awak ini bukan Muslim ke?” kata Mona.

Selepas mendapat jawapan daripada pelakon berusia 36 tahun itu, wanita terbabit lantas memohon maaf kepadanya.
“Minta maaf ya sis (kakak). Tak minat, tak mengapa sis. Minta maaf ya sudah mengganggu,” tulis individu terbabit.
Terdahulu, sejak beberapa hari lalu heboh di media tentang tindakan sebuah syarikat perjudian online mengeluarkan satu video iklan mempromosikan aktiviti tersebut dengan bertemakan sambutan Hari Raya Aidilfitri sehingga mengundang kecaman dan membangkitkan kemarahan netizen beragama Islam.
Iklan tersebut yang kini dalam siasatan pihak polis pada mulanya menceritakan kemeriahan Hari Raya Aidilfitri kemudiannya bertukar kepada promosi aktiviti perjudian bagi mendapatkan wang untuk menyambut perayaan dengan meriah. – K! ONLINE


Tiga termasuk seorang wanita disyaki pengedar dadah diberkas
Oleh NIK NUR IZZATUL HAZWANI NIK ADNAN

19 April 2021, 5:05 pm
DUNGUN – Satu sindiket pengedaran dadah yang aktif di daerah ini dan Kemaman lumpuh dengan penahanan tiga individu termasuk seorang wanita di Paka dekat sini pada Rabu lalu.
Serbuan pada pukul 10 malam di belakang pasar raya tersebut berjaya merampas 5,208.5 gram syabu dan dua gram pil yaba yang mampu memenuhi permintaan 25,000 penagih dadah.
Ketua Polis Daerah Dungun, Superintendan Baharudin Abdullah berkata, kesemua suspek yang berusia 21 hingga 29 tahun ditahan dalam serbuan dilakukan
pasukan dari Bahagian Siasatan Jenayah Narkotik Ibu Pejabat Polis Kontinjen (IPK) Terengganu dan Ibu Pejabat Polis Daerah (IPD) Dungun.
“Serbuan itu berjaya merampas kira-kira 5,208.5 gram syabu dan dua gram pil yaba yang bernilai keseluruhan lebih RM150,000.
“Siasatan awal mendapati dua lelaki yang mengganggotai sindiket berkenaan berasal dari Kemaman manakala suspek wanita pula dari Johor,” katanya pada sidang akhbar di IPD Dungun di sini hari ini.
Baharudin berkata, ujian urin mendapati ketiga-tiga suspek positif dadah jenis methapitamine selain masing-masing memiliki dua hinga lapan rekod jenayah lampau berkaitan dadah.

Menurut beliau, siasatan awal juga mempercayai sindiket itu baru memperolehi bekalan dadah yang akan diedarkan untuk pasaran daerah ini dan Kemaman. – K! ONLINE


Bincang buka sempadan 3 Mei depan – PM
Oleh MOHAMAD FAIZAL HASHIM

19 April 2021, 5:53 pm
JOHOR BAHRU – Perdana Menteri, Tan Sri Muhyiddin Yassin akan bertemu rakan sejawatnya, Lee Hsien Loong bagi membincangkan isu pembukaan sempadan pada 3 Mei depan.
Menteri Besar, Datuk Hasni Mohammad berkata, beliau berharap pertemuan itu dapat menyakinkan negara jiran supaya agenda pembukaan sempadan dapat dilaksanakan biarpun tidak menunjukkan tanda positif ke arah itu.
Bagaimanapun, Hasni tetap optimis sempadan yang menghubungkan dengan negara republik itu dapat dibuka menjelang Jun ini biarpun kes positif Covid-19 di negara ini melebihi angka 2,000 setiap hari.
“Kita sedang berusaha menyakinkan kerajaan Singapura untuk membuka semula sempadan membenarkan pekerja Kita berulang alik setiap hari seperti dahulu.
“Untuk kerajaan negeri, kita sudah bersedia Dari segi prosedur operasi standard (SOP), pelan vaksinasi termasuk menyediakan platform IMMU Plan bagi pendaftaran pekerja yang bekerja ulang alik ke sebarang Tambak,” katanya.
Beliau berkata demikian pada sidang akhbar selepas melancarkan program Modul Kesedaran Jenayah Kanak-kanak dan Remaja (MEKAR) di Universiti Teknologi Malaysia (UTM) hari ini.

Yang turut hadir ialah Ketua Polis Johor Datuk Ayob Khan Mydin Pitchay dan Naib Canselor UTM, Prof. Datuk Ahmad Fauzi Ismail.
Mengulas lanjut, Hasni memberitahu, Kementerian Sains, Teknologi dan Inovasi (MOSTI) bersetuju memperuntukkan sebanyak 100,000 dos suntikan sebagai permulaan kepada pekerja tempatan yang akan berulang alik ke Singapura.
Katanya, sekiranya sempadan tidak dapat dibuka, ekonomi negeri ini bakal terus terjejas dengan lebih banyak perniagaan akan gulung tikar.
“Walaupun kes positif Covid-19 terus meningkat sejak akhir-akhir ini, saya akan teruskan agenda pembukaan sempadan. Kita akan persembahan kepada kerajaan Persekutuan SOP bagi proses itu dapat memberi menyakinkan kepada negara jiran.
“Antara yang kita usulkan ialah kawalan pergerakan. Walaupun orang kita boleh masuk ke Singapura itu tidak bermakna mereka bebas ke mana sahaja tetapi terhad kepada pergerakan ke tempat kerja sahaja.
“Jika pemandu lori kita boleh masuk ke Singapura setiap hari tanpa masalah, jadi kena perlu dibeza-bezakan dengan pekerja bidang lain kerana mereka juga melintasi dari Tambak Johor ke negara republik itu,” katanya.
Tambahnya, isu pembukaan sempadan ini boleh hanya melibatkan antara Malaysia dan Singapura semata-mata namun melihat kepada perjalanan menghubungkan negara-negara yang lain. – K! ONLINE


VSS RM2.7 juta bekas kakitangan Khalid sah
Oleh NUZULSHAM SHAMSUDDIN

19 April 2021, 5:07 pm
PUTRAJAYA – Pembayaran pampasan sebanyak RM2.7 juta yang diberikan kepada lapan bekas kakitangan bekas Menteri Besar Selangor, Tan Sri khalid Ibrahim, adalah sah di sisi undang-undang dan ia tidak perlu dipulangkan semula kepada  Menteri Besar Incorporated (MBI).
Keputusan sebulat suara itu dibuat, selepas Presiden Mahkamah Rayuan, Tan Sri Rohana Yusuf yang mengetuai panel lima hakim membenarkan rayuan bekas kakitangan tersebut untuk mengetepikan keputusan Mahkamah Rayuan yang tidak memihak kepada mereka.
“Plaintif (MBI) gagal menunjukkan bukti bahawa pembayaran pampasan skim pemberhentian secara sukarela (VSS) adalah bertentangan dengan undang-undang selain plaintif juga gagal menunjukkan terdapatnya konspirasi di kalangan defendan (bekas kakitangan) bagi membolehkan pembayaran itu diluluskan.
“Oleh itu keputusan Mahkamah Rayuan diketepikan dan keputusan Mahkamah Tinggi disahkan,” katanya.
Hakim Rohana membacakan penghakiman keputusan sebulat suara itu melalui prosiding Zoom yang dijalankan hari ini.
Turut bersidang bersama-sama Besar Malaya, Tan Sri Azahar Mohamed serta Hakim-Hakim Mahkamah Persekutuan, Datuk Seri Mohd Zawawi Salleh, Datuk Vernon Ong Lam Kiat dan Datuk Zabariah Yusof.

Terdahulu Hakim Rohana menyatakan adalah tidak dinafikan MBI adalah syarikat tunggal (corporate sole) dan bukannya agregat korporat (corporate aggregate).
Selain itu, panel terbabit menyatakan tiada sebarang peruntukkan undang-undang untuk menunjukkan bahawa syarikat tunggal tertakluk kepada kepada Lembaga Pengarah malah tiada di mana-mana peruntukkan Enakmen MBI yang menyatakan demikian.
Menurut panel itu lagi, Khalid telah diberi kuasa di sisi undang-undang untuk meluluskan pembayaran VSS itu berdasarkan Enakmen MBI tanpa kelulusan Lembaga Pengarah.
Pada 11 Mei 2015, MBI memfailkan saman itu dan menuntut semula wang yang dibayar kepada kesemua bekas kakitangan Khalid atas dakwaan pembayaran itu dibuat tanpa kebenaran.
Lapan kakitangan Khalid yang dinamakan sebagai defendan ialah bekas ketua pegawai eksekutif MBI, Faekah Hussin; bekas ketua pegawai operasi, Rohany Talib; Arfa’eza Abdul Aziz; Mustapha Mohd. Talib; Rahimah Kamarudin; Abdul Halim Mohamed Yusof dan Tuan Nazuri Tuan Ismail.
Pada 2017 Mahkamah Tinggi Shah Alam memutuskan bayaran pampasan kepada ketujuh-tujuh mereka adalah sah namun setahun kemudian, Mahkamah Rayuan meminda keputusan itu dan mengarahkan Faekah dan Rohany untuk memulangkan semula pampasan yang diterima.
Bagaimanapun tiada perintah dibuat terhadap lain-lain defendan.
Menurut pembayaran VSS itu, Faekah menerima pampasan sebanyak RM695,400, Rohany (RM524,400), Arfa’eza (RM478,935), Mustapha (RM265,320), Rahimah (RM265,650), Dr Sulaiman (RM182,385), Abdul Halim (RM186,300) dan Tuan Nazuri (RM115,200). -K!ONLINE


Kadar vaksinasi Malaysia di kedudukan keempat di Asean
Oleh MOHD. HUSNI MOHD. NOOR

19 April 2021, 3:14 pm
PUTRAJAYA – Kadar agihan vaksinasi Covid-19 Malaysia kini berada di landasan tepat dan tidak jauh terkebelakang berbanding negara-negara Asean yang lain.
Berdasarkan data diterima, Malaysia berada di kedudukan keempat di belakang Singapura, Indonesia dan Kemboja dari segi kadar vaksinasi Covid-19.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, ia sekali gus menafikan dakwaan bahawa Malaysia dilihat lambat bertindak dari segi agihan vaksin.
“Saya faham kegusaran rakyat yang sudah daftar awal PICK tapi masih menunggu giliran. Semua perlu faham bahawa kita kena tunggu fasa kita terlibat.
“Bagi orang muda yang tiada apa-apa penyakit, mereka tetap kena ikut fasa ditetapkan justeru, saya harap rakyat memahami perkara ini,” katanya pada sidang akhbar perkembangan PICK, hari ini.
Dalam pada itu, Khairy Jamaluddin berkata, Malaysia dijadualkan menerima lebih 2.25 juta dos vaksin Pfizer-BioNTech dan Sinovac, mulai bulan ini dan Mei depan.

Menurutnya, bekalan itu bagi menampung pelaksanaan fasa kedua PICK yang bermula secara rasmi, hari ini.
“Bekalan pertama dijadualkan tiba pada Rabu ini membabitkan sejumlah 128,700 dos, diikuti 36,270 dos (Khamis) dan 12,870 dos (Jumaat),” katanya.-K! ONLINE


Bayi melecur dimandikan air panas
Oleh MOHD SHARKAWI LONDING

19 April 2021, 4:05 pm
JOHOR BAHRU – Seorang bayi berusia 26 hari melecur pada tahap kedua pada bahagian belakang badan akibat kecuaian kakitangan sebuah pusat penjagaan bayi dan ibu berpantang di Jalan Sutera, Taman Sentosa di sini.
Kejadian itu dialami seorang ibu, Tan Xin Ping, 25, ketika mengambil pakej berpantang di pusat jagaan itu ketika bayi sulung yang baru dilahirkan pada 26 Oktober tahun lalu.
Menurut Xin Ping, ketika kejadian dia berada di sebuah bilik di pusat jagaan itu sebelum dia dimaklumkan seorang pengasuh bayi lelakinya melecur pada bahagian belakang.
“Saya mengambil pakej berpantang selama 30 hari di pusat jagaan itu dengan harga RM7,733. Pada hari ke-26, saya berada di bilik tiba-tiba seorang pengasuh datang beri tahu anak saya melecur pada bahagian belakang.
“Bila saya tanya dia cakap tidak tahu, saya terus hubungi suami dan kami terus bawa ke hospital swasta untuk rawatan lanjut,”katanya ketika ditemui di Pejabat MCA, Pasir Gudang di sini hari ini.
Xin Ping berkata, selepas dirawat pihak hospital memaklumkan bayinya melecur akibat terkena air panas dan pihak hospital turut mencadangkan supaya membuat satu laporan polis.

Katanya, dia membuat satu laporan polis berhubung kecuaian pusat jagaan itu di Balai Polis Larkin pada pukul 8.57 malam hari sama kejadian (21 November 2020).
“Saya kami desak mereka baru salah seorang kakitangan mengaku yang anak saya terkena air panas ketika mereka memandikannya.
“Saya terkejut dan kecewa selepas dua jam anak saya kena baru mereka beritahu, masa itu bayi saya tak ada suara dah menangis,”katanya.
Susulan kejadian itu, pihak pengurusan pusat jagaan itu mengakui kesilapan mereka dan berjanji untuk membayar pampasan RM45,000 selama setahun secara ansuran.
Xin Ping berkata, mereka juga berjanji akan membayar balik caj pakej berpantang serta bil hospital sebanyak RM4,000.
“Mereka ajak berbincang dengan saya dan suami (Oon Yew Hao, 32) untuk ‘settle tepi’ (selesaikan cara baik) supaya tidak memanjangkan kes.
“Kami bersetuju dengan cadangan mereka untuk membayar pampasan sebanyak RM3,000 sebulan selama setahun. Tetapi kami terima bayaran hanya sebulan dan ‘refund’ dan bil hospital sebanyak RM14,733,”katanya.
Namun pasangan suami isteri itu kesal apabila pusat jagaan itu memberi seribu alasan untuk mengelak daripada melunaskan janji yang sudah dibuat termasuk perjanjian bertulis.
Xin Ping berkata, dia dan suaminya berhasrat untuk mengambil tindakan undang-undang terhadap pusat jagaan itu selepas dilihat soalah-olah lepas tangan dan tidak mahu bertanggungjawab. -K! ONLINE


Peniaga cecair vape didenda RM4,000
Oleh NORHAYATI YAHAYA

19 April 2021, 4:14 pm
SHAH ALAM – Perbuatan seorang peniaga menjual dan memiliki kandungan kandungan cecair rokok elektronik (vape) yang mengandungi nikotin empat tahun lalu membawa padah apabila didenda RM4,000 oleh Mahkamah Majistret hari ini.
Majistret Nur Faizah Abdul Sani membuat keputusan itu selepas tertuduh, Saiful Hairuddin Abdul Salam, 42, mengaku bersalah atas kedua-dua pertuduhan yang dibacakan jurubahasa mahkamah.
Nur Faizah menetapkan denda RM2,000 bagi setiap pertuduhan atau penjara dua bulan jika tertuduh gagal menjelaskan denda tersebut.
Tertuduh membayar kesemua denda berkenaan.
Berdasarkan pertuduhan pertama, Saiful Hairuddin didakwa menjual tanpa sebarang lesen sebotol Cloud Chasers Sirap Bandung kepada seorang individu menerusi orang tengah.
Botol cecair itu didapati mengandungi nikotin yang disenaraikan dalam Jadual Pertama Akta Racun 1952.

Tertuduh juga didakwa menjual atau membekalkan racun cecair rokok elektronik masing-masing dalam tujuh kotak The Dream Strawberry Milk 60 mililiter (ml) ; Mad Mango (4 botol) ; Mad Orange (4 botol) ; Gringo Pavlova 60ml (4 botol) ; FFX Vanilla Rose 50ml (9 kotak); FFX Sirap Ais 50ml (4 kotak) ; FFX Ask Your Mama (10 kotak) ; FFX Morning Cruchies (5 kotak) ; FFX Grapple (5 kotak) ; Top Shelf Octobrew Strawberry Triffle (5 botol) dan Cloud Chasers Sirap Bandung (2 botol) yang kesemuanya juga didapati mengandungi nikotin yang disenaraikan dalam Jadual Pertama Akta Racun 1952.
Justeru, dia masing-masing melakukan kesalahan mengikut Seksyen 16(1) dan Seksyen 13(a) Akta Racun 1952 dan boleh dihukum di bawah Seksyen 32(2) Akta dan dibaca bersama Seksyen 34 Kanun Keseksaan.
Sabit kesalahan boleh dihukum penjara tidak melebihi setahun atau denda sehingga RM3,000 atau kedua-duanya sekali bagi setiap pertuduhan.
Kesemua perbuatan itu dilakukan di Pusat Komersial Seksyen 7, di sini pada pukul 2.45 petang dan 3 petang pada 29 Januari 2018.
Pendakwaan dikendalikan Pegawai Pendakwa daripada Bahagian Perkhidmatan Farmasi, Jabatan Kesihatan Negeri Selangor, Fauziah Mohamed Ismail manakala tertuduh tidak diwakili peguam. – K! ONLINE


Mersing catat kes penyalahgunaan dadah paling tinggi
Oleh MOHAMAD FAIZAL HASHIM

19 April 2021, 4:19 pm
JOHOR BAHRU – Daerah Mersing mencatatkan kes tertinggi penyalahgunaan dadah berdasarkan nisbah lebih 1,500 daripada setiap populasi 100,000 penduduk di negeri ini.
Menteri Besar Johor, Datuk Hasni Mohammad berkata, jumlah itu amat membimbangkan apabila menunjukkan julat perbezaan ketara berbanding daerah lain serta mencatatkan peningkatan melebihi nisbah kebangsaan iaitu 450 kes bagi setiap 100,000 penduduk.
“Menerusi perangkaan Agensi Antidadah Kebangsaan (AADK), kadar prevalens berdasarkan populasi per 100,000 penduduk mencatatkan jumlah lebih 1,500 penagih di daerah itu.
“Memandangkan Mersing adalah kawasan kecil yang mempunyai profil masyarakat berlatar belakang sebagai nelayan, ini satu angka yang membimbangkan,” katanya pada sidang akhbar selepas melancarkan program Modul Kesedaran Jenayah Kanak-kanak dan Remaja (MEKAR) di Universiti Teknologi Malaysia (UTM) hari ini.
Yang turut hadir ialah Ketua Polis Johor Datuk Ayob Khan Mydin Pitchay dan Naib Canselor UTM, Prof. Datuk Ahmad Fauzi Ismail.
Hasni berkata, menerusi program Mekar, ia dilihat dapat memastikan generasi muda mendapat kesedaran awal dan mencegah daripada terbabit dalam sebarang bentuk jenayah.

“Kita perlu buat sesuatu bukan hanya daripada sudut pendidikan, malah perkara lain yang menyumbang kepada isu berkenaan terutama dalam kalangan golongan muda,” katanya. -K! ONLINE


Ujian berat, saya minta maaf – PU Amin
Oleh NUR EMIRA SAIZALI

19 April 2021, 3:26 pm
PETALING JAYA – “Saya mohon maaf jika foto tersebut satu perkara memalukan dan mengaibkan”.
Itu antara respons pendakwah bebas kelahiran program Pencetus Unmah, PU Amin berhubung gambar panas diapit dua orang wanita berpakaian seksi dalam sebuah majlis di hotel terkemuka di ibu negara pada malam Sabtu lalu.
Foto berkenaan mendapat perhatian ramai kerana kedua-dua wanita tersebut tidak menutup aurat secara sempurna pada bulan Ramadan.
Amin atau nama sebenarnya Mohamad Amirul Amin Maula Lokman Hakim dalam satu kenyatan Facebook memberitahu niatnya hadir ke majlis tersebut adalah untuk menyebarkan dakwah dan menyempurnakan tugasnya secara bersemuka.
“Ini peluang untuk menyampaikan dakwah secara berhadapan. Saya tahu kesan fitnahnya besar tetapi kalau bukan waktu itu, bila lagi hendak tazkirah secara berdepan dengan golongan yang saya lawan sebelum ini.
“Saya mohon maaf jika perbuatan saya mengambil gambar itu satu perkara yang memalukan dan mengaibkan,” katanya dalam hantaran tersebut.

Tambah bekas peserta program Pencetus Ummah 2015 itu, dia tidak menyangka foto berkenaan ditularkan oleh pihak penganjur selepas majlis berakhir.
“Selepas berbuka puasa, saya terus menunaikan solat Maghrib namun, selepas itu saya memang bergegas nak pulang sebab bertugas di masjid berdekatan.
“Penganjur minta nak bergambar. Saya raikan, kerana mahu segera untuk pulang namun, tidak sangka pihak penganjur viralkan foto tersebut tanpa mengetahui tujuannya.
“Akhirnya teruk saya dihentam, difitnah dan dicaci maki pada hari ini. Ramadan baru dalam fasa pertama, namun ujian berat bagi saya,” katanya lagi.
Sementara itu, dia juga tetap melahirkan ucapan terima kasih kepada pihak yang menghina dan menyebarkan fitnah.
“Saya biasa ambil gambar dengan banduan, penagih dadah, mat rempit, pelacur selepas program dakwah cuma kali ini viral dan dikongsikan secara ramai oleh semua pihak.
“Cuma ingatlah, kerana sikap kita yang suka menghina ahli maksiat, itulah punca ahli maksiat makin jauh dengan agama.
“Runding baiklah dengan mereka agar mereka dapat meninggalkan kemungkaran dan menghidupkan cinta pada Allah SWT dan Rasul,” tuturnya.
Dalam pada itu, dia juga telah meminta wanita itu untuk memadam foto tersebut.
“Saya sudah minta dia padamkan foto tersebut sejak semalam tetapi masih tiada sebarang tindakan dilakukannya,” katanya lagi.
Untuk rekod, sekeping gambar yang memaparkan dirinya bersama dua wanita seksi dalam sebuah majlis tersebar meluas setelah
Sehingga kini, meski dihentam teruk, wanita tersebut dilihat masih belum memadam foto kontroversi berkenaan.
Wanita berkenaan juga turut meminta maaf dalam Instagramnya kerana foto tersebut telah mengundang fitnah ramai.
“Maaf atas fitnah. Niat panggil PU untuk meriahkan suasana, tidak sangka pula viral,” tulisnya.foto berkenaan dikongsi oleh salah seorang wanita tersebut di dalam akaun Instagramnya.
Malah, dia pula dilihat bertanya kepada pengikut Instagramnya sama ada foto tersebut teruk atau tidak. – K! ONLINE


Kes positif Covid-19 meningkat 45 peratus minggu ini
Oleh MOHD. HUSNI MOHD. NOOR

19 April 2021, 4:22 pm
PUTRAJAYA – Kes positif Covid-19 di dalam negara dilaporkan meningkat sebanyak 45 peratus sepanjang minggu lalu berbanding minggu sebelumnya.
Menteri Kesihatan, Datuk Seri Dr. Adham Baba berkata, berdasarkan data dikeluarkan, sebanyak 13,742 kes positif dilaporkan bagi tempoh antara 11 hingga 17 April lalu berbanding 9,507 kes (4 hingga 10 April).
Beliau berkata, peningkatan kes positif itu turut dikesan sejak tiga minggu lalu.
“Bagi kes aktif pula, 19,094 kes aktif direkodkan setakat 17 April lalu yang mewakili 5.1 peratus daripada jumlah kes kumulatif direkodkan di negara ini.
“Sejumlah 17,096 purata kes aktif direkodkan pada minggu ke 15. Ini menunjukkan bahawa 18 peratus peningkatan kes purata di minggu 14 ke minggu 15,” katanya pada sidang akhbar perkembangan Program Imunisasi Covid-19 Kebangsaan (PICK), hari ini.
Katanya,  jumlah kes kematian akibat positif Covid-19 adalah 1,370 setakat Sabtu lalu dengan kadar peratusan 0.37 peratus.

Dalam perkembangan lain, Adham berkata, sejumlah 3,000 sukarelawan yang menyertai kajian klinikal fasa 3 vaksin Covid-19 dikategorikan sebagai mereka yang sudah terlindung daripada virus itu.
Justeru, katanya, kesemua mereka tidak lagi perlu diberikan suntikan vaksin tambahan.
“Mereka sudah divaksin dan tidak perlu divaksin dengan vaksin lain seperti Pfizer atau Sinovac disebabkan ujian yang dijalankan sememangnya dikhususnya untuk mereka.
“Kita anggap mereka sudah terlindung dan diberi perlindungan dan tidak boleh beri suntikan tambahan kerana kajian yang berlangsung adalah selama 13 bulan.
“Cuma kami nasihatkan mereka cuma kekal penjagaan kendiri, kebersihan, memakai pelitup muka dan mengamalkan penjarakan sosial,” katanya.
Sementara itu, Khairy Jamaluddin berkata, PICK dilaksanakan kerajaan terbukti dapat mengurangkan kadar kebolehjangkitan Covid-19 terutama kepada individu yang sudah lengkap menerima dua dos suntikan.
“Ini kerana hanya 0.003 peratus petugas barisan hadapan dijangkiti semula Covid-19. Ia sekali gus terbukti suntikan vaksin berkesan mengurangkan kadar jangkitan,” katanya.
Katanya, mereka yang dijangkiti semula itu bagaimanapun tidak mengalami sebarang gejala teruk sekali gus mencerminkan keberkesanan vaksin dalam menangani risiko jangkitan, maut dan dimasukkan ke unit rawatan rapi (ICU).
Baru-baru ini, Ketua Pengarah Kesihatan, Tan Sri Dr. Noor Hisham Abdullah berkata, seramai sembilan petugas barisan hadapan disahkan positif Covid-19 selepas dua minggu menerima suntikan dos kedua vaksin. -K! ONLINE


Curi burung untuk tukar dengan dadah
Oleh MOHD SYALMIZI HAMID

19 April 2021, 2:59 pm
SEBERANG PERAI – Polis berjaya menyelesaikan sekurang-kurangnya tujuh kes kegiatan pecah rumah dan pejabat selepas tujuh lelaki dicekup dalam dua serbuan di sekitar Butterworth di sini Khamis lalu.
Lima suspek ditahan dalam serbuan kira-kira pukul 10 pagi di sebuah rumah di Kampung Perlis, manakala dua lagi ditahan dalam operasi di sebuah rumah di Kampung Baru Mak Mandin.
Suspek berkenaan berusia di antara 21 hingga 49 tahun.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, pihaknya turut merampas pelbagai peralatan mesin bersama tujuh ekor burung peliharaan yang dicuri suspek dalam kegiatan itu.
“Sebanyak 25 buah mesin pelbagai jenis dirampas seperti mesin penebuk lubang, pemotong pokok, pemotong rumput, pencanai, penyembur air dan pemampat yang dianggarkan bernilai RM10,000.
“Tujuh ekor burung yang keseluruhannya bernilai kira-kira RM10,000 iaitu dua ekor jenis Sun Conure, (seekor) Black Capped Lory, (seekor) Timneh African Grey Parrot, (seekor) Rainbow Lorikeet dan (dua ekor) merpati yang dilaporkan hilang turut dirampas,” katanya pada sidang akhbar di Ibu Pejabat Polis Daerah SPU, Kepala Batas di sini hari ini.

Beliau berkata, siasatan mendapati, enam suspek melakukan kegiatan itu dengan menyasarkan rumah dan pejabat sebelum menjual barang yang dicuri kepada suspek pertama berusia 37 tahun yang juga dipercayai ketua mereka.
“Ini kerana suspek pertama merupakan pengedar dadah dan suspek lain menukar barang yang dicuri mereka termasuklah burung-burung tersebut seperti sistem barter untuk mendapatkan bekalan dadah.
“Keenam-enam suspek juga merupakan orang bawahan suspek pertama dan mereka turut membantu menjual dadah,” katanya lagi.
Noorzainy berkata, kesemua suspek yang masing-masing mempunyai rekod berkaitan dadah dan jenayah itu direman selama seminggu sehingga Khamis depan bagi siasatan lanjut.
Kes disiasat mengikut Seksyen 457 Kanun Keseksaan. – K! ONLINE


Guru sedang disenaraikan terima vaksin fasa
Oleh MOHD. HUSNI MOHD. NOOR

19 April 2021, 2:29 pm
PUTRAJAYA – Lebih 500,000 guru di sektor pendidikan awam dan swasta sedang disenaraikan untuk dimasukkan dalam fasa dua Program Imunisasi Covid-19 Kebangsaan (PICK), yang bermula hari ini.
Menteri Penyelaras PICK, Khairy Jamaluddin Abu Bakar berkata, ia sebagai persediaan bagi membolehkan golongan itu dapat diberikan vaksin bagi fasa dua ini.
Beliau berkata, Kementerian Pendidikan (KPM) sedang menyenaraikan nama guru-guru berkenaan untuk dimasukkan dalam sistem agihan vaksin sebelum diberikan tarikh janji temu.
“Sebelum ini, Jawatankuasa Jaminan Akses Bekalan Vaksin (JKJAV) memutuskan supaya guru disenaraikan sama untuk menerima vaksin seperti tiga kumpulan lain bagi fasa dua ini.
“Keputusan ini dibuat selepas mengambil kira pelbagai aspek risiko penyebaran jangkitan Covid-19 khususnya di sekolah.
“Bagaimanapun, ia (pemberian vaksin) masih juga tertakluk kepada bekalan vaksin yang diterima negara,” katanya pada sidang media perkembangan PICK, di sini hari ini.

Katanya, setakat ini, seramai 11,902 daripada 54,537 guru yang mempunyai penyakit kronik sudah menerima suntikan dos pertama manakala, selebihnya akan diberi suntikan bulan ini.
Mengulas mengenai pemberian vaksin kepada pengamal media, Khairy Jamaluddin berkata, beliau menjangkakan kumpulan itu akan diberi suntikan mulai Mei ini.
Menurutnya, ketika ini tumpuan agihan vaksin adalah kepada tiga kelompok utama iaitu warga emas, pesakit kronik dan orang kelainan upaya (OKU).
“Kita cuba cari ruang pada Mei ini untuk memulakan agihan vaksin kepada pengamal media.
“Apa yang saya boleh janjikan, apabila kita sudah ada bekalan vaksin yang cukup terutama bermula Mei dan Jun ke atas, kita akan beri keutamaan itu kepada pengamal media seperti yang dijanjikan,” katanya. -K! ONLINE